ועדת הפנים והגנת הסביבה, כנסת 19, פרוטוקול מספר 411, 2014-11-18 12:30

מירי רגב: שלום לכולם.

מירי רגב: אני פותחת את ועדת הפנים והגנת הסביבה בדיון על תלונות על שיטור יתר ואלימות משטרתית כלפי יוצאי אתיופיה.

מירי רגב: הבוקר מאוד התלבטתי אם לקיים את הדיון הזה.

מירי רגב: אנחנו אחרי אירוע מאוד קשה, אירוע של רצח נתעב, שחיטה של יהודים בבית כנסת רק בשל היותם יהודים.

מירי רגב: אני חזרתי הבוקר מזירת האירוע.

מירי רגב: היה לי מאוד מאוד קשה לראות את המראות האלה של יהודים שוכבים על הרצפה עם חולצות לבנות, עם כיפות לראשיהם וטלית.

מירי רגב: זה הזכיר לי את הימים החשוכים באירופה שבהם נרצחנו, הוכנו, רק משום היותנו יהודים.

מירי רגב: זה אירוע חמור וקשה.

מירי רגב: אני באמת שולחת את תנחומיי, יחד עם כולם אני מאמינה, למשפחות הנרצחים.

מירי רגב: בהזדמנות זו אני רוצה להגיד תודה למשטרה, אמרתי את זה גם בכל הראיונות שלי, שפעלה בצורה מאוד מאוד מהירה וחיסלה את המחבלים.

מירי רגב: יש שוטר פצוע קשה ששוכב כרגע בבית חולים ונלחם על חייו.

מירי רגב: אנחנו נתפלל לשלומו.

מירי רגב: אין ספק שבמדינת ישראל יבינו אותם ארגונים קיצוניים שאף אחד הוא לא מעל החוק, לא יהודים ולא ערבים.

מירי רגב: בעלי הבית במדינה זה אנחנו, ממשלת ישראל.

מירי רגב: זו מציאות עגומה שקרתה במזרח ירושלים גם כתוצאה מהסתה וגם כתוצאה מוזלת יד של המשטרה לאורך שנים, ואמרתי את זה לא פעם, וחתירה למגע בשכונות במזרח ירושלים.

מירי רגב: אני שמחה שמדיניות המשטרה השתנתה.

מירי רגב: הנחיית ראש הממשלה להגברת הכוחות, להגברת הענישה.

מירי רגב: אתמול אישרנו חוק על יידוי אבנים של עשר שנים שישבו בכלא מי שמיידה אבנים.

מירי רגב: עכשיו צריך לחזור לשיטה של צוותי אזרחים ושמשפחת המחבל תיפגע גם היא.

מירי רגב: משפחה שלא תמנע מילדיה לשחוט יהודים גם היא תיפגע.

מירי רגב: אנחנו רק ביד קשה נטפל בזה.

מירי רגב: אסור לנו להיבהל, אסור לנו להוריד את הראש.

מירי רגב: אנחנו צריכים להמשיך ולפעול ביד קשה כנגד אלימות וטרור נגד אזרחנו.

מירי רגב: הייתי חייבת להגיד את הדברים האלה לטובת פתיחת הדיון הזה.

פנינה תמנו: בסופו של דבר, היושבת-ראש שיתפה אתכם במשפט לגבי ההתלבטות שהיתה לנו בבוקר אם לכנס את הדיון ביום כזה שהוא יום קשה עבור החברה הישראלית ועבור כולנו.

פנינה תמנו: גם בכנסת אנחנו נאלצים, כמו במציאות המשוגעת שיש לנו, לעשות הרבה פעמים החלפת דיסקט כל כך מהירה ולנסות בוודאי לא לתת לטרור לנצח ולשבש את שגרת יומנו.

פנינה תמנו: עם זאת, אני חושבת שאמרת נכון.

פנינה תמנו: הבית הזה מתייחס ביד נוקשה לגבי יידוי אבנים, וגם אתמול ראינו את זה.

פנינה תמנו: הציפייה שלי היא שלפחות מהכבוד שאנחנו נותנים ביום הזה לאותם אנשים שנרצחו והכבוד שאנחנו חולקים למשפחות, אנחנו ננהל את הדיון בצורה מסוימת.

פנינה תמנו: חשוב לי לומר לך את זה על השולחן שיכול להיות שאם הדיון לא היה בים הזה אז הכאב והזעקה - - -

מירי רגב: הלהט וההתלהטות של הרוחות היו פה הרבה יותר גדולים.

פנינה תמנו: כן, בוודאי.

פנינה תמנו: עם זאת, אני מעריכה את זה שנענית לבקשתי ובכל זאת השארת את הדיון על כנו.

מירי רגב: אנחנו נעבור לדיון הזה.

מירי רגב: אני רוצה להודות לחברתי חברת הכנסת פנינה שאנחנו משתפות פעולה בהרבה מאוד נושאים על זה שהיא הפנית את תשומת ליבי לסוגיה הזאת.

מירי רגב: לא הכרתי אותה.

מירי רגב: אני רוצה להודות לכל הנציגים של העדה האתיופית שאני מאוד מאוד אוהבת.

מירי רגב: אני מכירה אתכם מהרבה מאוד שנים בצבא ויש שם חיילים מצוינים.

מירי רגב: אנשים מצוינים.

מירי רגב: עדה מאוד צנועה, עדה מסורתית, עדה ששומרת על התרבות שלה.

מירי רגב: אני אוהבת אתכם ואנחנו כאן כדי לראות איך אפשר לעזור לכם.

מירי רגב: אני מודה לכם שהגעתם לכאן היום.

מירי רגב: חלקכם הגיע ממקום רחוק מירושלים, ובכל זאת בגלל שהנושא הזה חשוב לכם הגעתם לפה.

מירי רגב: אני רוצה להודות לארגונים השונים ולמשטרה שגם ביום כזה היא שלחה לכאן מפקדים בכירים ולא זוטרים כדי להתייחס לסוגיה הזו גם מפאת החשיבות שאתם רואים בנושא הזה.

מירי רגב: אני מודה לכם שהגעתם לפה היום.

מירי רגב: הגיעו אל שולחני תלונות רבות של תושבים, אזרחים, יוצאי אתיופיה שחשים מושפלים מהיחס של המשטרה כלפיהם.

מירי רגב: הם חשים שיש עליהם מילה שנקראת "שיטור יתר".

מירי רגב: אין דבר כזה שנקרא "שיטור יתר", הלוואי והיה יותר שיטור בכל מקום.

מירי רגב: הלוואי והיו לנו יותר שוטרים בכל מקום ויותר נוכחות של שוטרים כמו בהרבה מאוד ערים שאנחנו רואים בעולם.

מירי רגב: אבל לצערי, המשימה קטנה למשימות שלה.

מירי רגב: התקציב של המדינה קטן על האיומים שלה.

מירי רגב: לכן, לא נדבר כרגע על תקנים וכד'.

מירי רגב: כשאנחנו מדברים על שיטור יתר זה איזושהי תחושה שכשאתם תופסים אתיופי אתם פועלים איתו ביד הרבה יותר קשה ממה שאתם תופסים אזרח אחר – תחושה של התעללות, תחושה של ניסיון לחפש אותם, ותחושה של לנסות להעמיד אותם עם הגב אל הקיר רק בגלל צבע עורם, וזה דבר שהוא לא יכול להיות.

מירי רגב: אני גם לא מאמינה שזה נכון, לכן אמרתי תלונות.

פנינה תמנו: את תאמיני שזה נכון אחרי הדיון פה.

מירי רגב: אני גם לא מאמינה שזה נכון כי אם זה נכון זה איום ונורא, איום ונורא.

מירי רגב: אדם לא יישפט יותר ולא ייענש, לא בגלל צבע עורו, ולא בגלל העדה שלו ולא בגלל המין שלו.

מירי רגב: אדם צריך לשבת בכלא ולשלם מחיר רק אם הוא עבריין.

מירי רגב: אם הוא עשה דבר שלא כדין, על זה הוא ישלם את הדין.

מירי רגב: כל עוד הוא עשה דברים כדין ופעל נכון אין שום סיבה שלא בגלל צבע עורו, לא בגלל מינו ולא בגלל עדתו מישהו יתעלל בו או מישהו ינסה לתפוס אותו קורבן לרצון כזה או אחר של המשטרה.

מירי רגב: לכן, אני מבקשת לפני שאני אתן למשטרה לדבר מחברת הכנסת פנינה לפתוח את הדיון.

מירי רגב: לאחר מכן נעבור למספר נציגים מהעדה שביקשו לדבר.

מירי רגב: אני אבקש ממך שאת תציגי אותם כי אני לא מכירה אותם בשמות.

מירי רגב: לאחר מכן נעבור לגורמי המשטרה וגם לגורמי בתי המשפט לשמוע אם גם הם מזהים שזו תופעה או לא.

מירי רגב: כמובן חבר הכנסת דב חנין יוכל לדבר במהלך ההתייחסות.

מירי רגב: אני כבר מודיעה מראש שבסביבות השעה 13:20 אם לא נסיים את הדיון אני אצטרך לצאת לדיון אחר שנקבע.

מירי רגב: פשוט הדיון הקודם התארך בגלל שהייתי הבוקר בזירת האירוע והתעכבתי.

מירי רגב: היה לי חשוב בכל זאת להיות בשטח, לראות את המשטרה, לראות מה נעשה שם במקום הקשה הזה.

מירי רגב: מי שמתמלא את מקומי ותסכם את הדיון זו חברתי פנינה.

מירי רגב: אנחנו כמובן נמשיך לפעול על-פי ההחלטות שיינתנו כאן בדיון.

מירי רגב: חברת הכנסת פנינה, בבקשה.

פנינה תמנו: חשוב לציין שאני חושבת שהדיון הזה היה צריך להיעשות בוועדה לביקורת המדינה באופן עקבי כל רבעון או כל שנה.

פנינה תמנו: אני באמת לא אתייחס למסגרת הזמנים, אבל אני יודעת, כמו שאתם נציגי המשטרה יודעים, שזוהי בעיה שנמשכת למעלה מעשור.

פנינה תמנו: לצערי, ישנם נתונים רבים שאנחנו לא הצלחנו להשיג וגם עיתונאים לא הצליחו להשיג וגם הממ"מ לא הצליחו להשיג בכל מה שקשור לפתיחת תיקים של יוצאי אתיופיה וכליאה אזרחית של יוצאי אתיופיה כשהתואנה העיקרית שלא עושים חתך עדתי.

פנינה תמנו: אבל ולמרות יש לנו מספר נתונים.

פנינה תמנו: יש את הנתונים של כלא אופק, יש לנו את הנתונים של הקטינים במוסדות סגורים וצריך לשים את זה על השולחן.

פנינה תמנו: 40% מכלא אופק זה יוצאי אתיופיה, רק כדי לסבר את האוזן.

פנינה תמנו: אנחנו פחות מ-2% מכלל האוכלוסייה.

פנינה תמנו: אין לזה אח ורע.

פנינה תמנו: אם לא נתחיל לטפל בבעיה משמע שאנחנו נראה בעוד שנתיים-שלוש 80% מהכלא הזה יוצאי אתיופיה.

פנינה תמנו: ואז המדינה תבוא לבקש את עזרת הקהילה, ואז אנחנו גם נפנה גב.

פנינה תמנו: כי אין לי ספק שמתוך ה-40%, אני לא אומרת שאין עבריינים, בתוכם כנראה שיש עבריינים שהורשעו בצדק ונכנסו לכלא כדי לרצות את עונשם.

פנינה תמנו: אבל אחוז כזה מעיד גם על התחנות שהם עברו, החל מהמשטרה ואחר כך בתי המשפט.

פנינה תמנו: הדיון הזה גם מגיע בעקבות אותה כתבה שהיתה מוצאי שבת.

פנינה תמנו: הדבר שהימם אותי בכתבה זה לשמוע את הסנגוריה, אנחנו נשמע אותם אחר כך.

פנינה תמנו: אני יודעת את זה כעורכת דין לשעבר, כעיתונאית למשפט, שפעם ראשונה הסנגוריה שמה את זה על השולחן ואומרת: אנחנו מתמודדים עם תיקים סבוכים יותר.

פנינה תמנו: כשאנחנו מייצגים את יוצאי אתיופיה רואים את היד הנוקשה, רואים שבית-המשפט יותר סגור, רואים שהמשטרה עוצרת על עבירות פעוטות ועל עבירות שהן לא ברצף וחורגות מהכלל.

פנינה תמנו: אנחנו נשמע פה עדויות של אנשים שנעצרו וזה גם מסתיים בטרגדיות, סיפורים שנגמרו רע מאוד.

פנינה תמנו: אני אומרת לכם, אלפי בני אדם לא יכולים לשקר גם אין סטטיסטיקה.

פנינה תמנו: המחקר האחרון שהוצג באוניברסיטת בן-גוריון דיבר על כך שלמעלה מ-70% מבני הקהילה האתיופית לא מרגישים ביטחון מול המשטרה אלא פחד.

פנינה תמנו: לא רק פחד, אני אומרת לך שהמשטרה משבשת במובן מסוים את חיי הצעירים שלנו ושולחת אותם לאבדון.

פנינה תמנו: איפה זה משתבש קשה לי לשים את האצבע, אבל המקומות שאנחנו כן שמים את האצבע אי-אפשר שלא לטפל בהם ולטמון את הראש בחול.

פנינה תמנו: יש גזענות, יש.

פנינה תמנו: קשה לבוא ולשמוע את זה, אבל אני יכולה לספר לך סיפור קצר.

פנינה תמנו: לפני שלוש שנים הגעתי לסופר בפתח-תקווה אחרי יום עבודה ככתבת משפט לפני שהגעתי לכאן.

פנינה תמנו: העגלה היתה מלאה והתכוונתי לצאת החוצה.

פנינה תמנו: אני מסתכלת ואני רואה שני ילדים קטינים מתחת לגיל 14 באזיקים על הרצפה.

פנינה תמנו: אני צועקת לשוטרים: תגידו, מה אתם עושים?

פנינה תמנו: למה אתם שמים אזיקים?

פנינה תמנו: למה אתם שמים אותם על הכביש?

פנינה תמנו: מה זה להכניס אותם לניידת?

פנינה תמנו: בוודאי שלא היתה התייחסות.

פנינה תמנו: לא הוצאתי מיד את התעודות.

פנינה תמנו: אבל רק לידיעתך, המקרה הזה נגמר במעצר.

פנינה תמנו: רק כשהגעתי לתחנה וההבנה שאני עיתונאית הבינו שהם עשו טעות שלא הביאו חוקר נוער.

פנינה תמנו: אתה רוצה לשמוע על מה עצרו אותם?

פנינה תמנו: הם אמרו שהם גנבו משהו מהסופר.

פנינה תמנו: אין שום הצדקה לקחת את הילדים האלה לשים עליהם אזיקים, לעשות להם תהליך של עברייניזציה, לקחת אותם לתחנה ולהפר את כל החוקים הקיימים מתוך ידיעה שאין להם גב, אני אומרת לכם את זה.

פנינה תמנו: אם המשטרה לא תתחיל להבין שיש פה דעות קדומות.

פנינה תמנו: כולנו בני אדם, אנחנו שמים תבניות.

פנינה תמנו: אבל כשזה קשור ביוצאי אתיופיה, ואני חוויתי את זה גם על עצמי, ישנם שוטרים שחושבים שהם יכולים לנצל את העובדה שהם חושבים שיש פה אוכלוסייה חלשה.

פנינה תמנו: אבל אולי נעבור ונשמע את העדויות.

מירי רגב: תודה רבה.

מירי רגב: אני שומעת גם את הדברים שהם מדם ליבך.

מירי רגב: לא באתי לכאן להגן על המשטרה, אני לא דוברת המשטרה.

מירי רגב: אני רק אומרת שלפני שאנחנו הופכים את המשטרה לקורבן אנחנו נשמע גם את המשטרה ונראה איפה הבעיות כדי למצוא את הגישור.

מירי רגב: מבחינתי, הדבר הכי חשוב זה שאזרחים מהעדה האתיופית ירגישו בטוחים פה.

מירי רגב: אם הם מרגישים לא בטוחים אז זו בעיה.

מירי רגב: אני מבקשת לשמוע את יצחק חזקיהו, בבקשה.

<יצחק חזקיהו: שלום לכולם.

<יצחק חזקיהו: אני רוצה לספר לכם חוויה שקרתה לי ולמשפחה שלי לפני כמה זמן.

<יצחק חזקיהו: היינו במסיבת גיוס באזור צפון תל-אביב לפני חודש וחצי-חודשיים בערך.

<יצחק חזקיהו: בדרך חזרה ממסיבת הגיוס לכיוון הבית נצמד אלינו רכב לבן.

<יצחק חזקיהו: בהתחלה לא הבנו מה זה וזה מאוד הפחיד אותנו ומאוד נלחצנו ופחדנו.

<יצחק חזקיהו: הוא סימן לנו לעצור בצד בזמן שהוא חותך אותנו כשאנחנו ברכב ממש מפוחדים.

<יצחק חזקיהו: יצא משם שני אנשים ובלי הזדהות ובלי כלום.

<יצחק חזקיהו: היינו אחי הגדול יעקב, אני יצחק ואחרי הקטן ציון.

<יצחק חזקיהו: בזמן שהם יצאו אחי הגדול יצא אליהם לשאול מה קרה ואז הוא ישר שלח יד כזה לצד הגוף וצעק: תיכנס לאוטו, תיכנס לאוטו.

<יצחק חזקיהו: היינו בשוק והמומים.

<יצחק חזקיהו: ואז ניגש אלינו שוטר לאוטו והשאלה הראשונה שלו היתה: אתם אריתריאים?

<יצחק חזקיהו: אנחנו מסתכלים אחד על השני, מסתכלים על השוטר – לא.

<יצחק חזקיהו: ביקשו ישר תעודות והכול ונתנו להם.

<יצחק חזקיהו: אחי אמר להם: אני משפטן, תסבירו מה קורה.

<יצחק חזקיהו: הבנו שזה משטרה.

<יצחק חזקיהו: בזמן הזה הגיעו עוד שלוש ניידות משטרה לשטח.

<יצחק חזקיהו: היה שם פשוט פקק של משטרה.

<יצחק חזקיהו: היינו המומים.

<יצחק חזקיהו: לא יכולנו לתפקד בתור בני אדם, לא ידענו מה לעשות בכלל.

<יצחק חזקיהו: הסתכלנו האחד על השני בעיניים כדי לבדוק אם זה מציאות או שמישהו פה תיכף יגיד שזה כאילו קרה איזה משהו.

<יצחק חזקיהו: כאילו לא הבנו כלום.

<יצחק חזקיהו: בזמן הזה הם מתנהלים ביניהם, אף אחד לא לוקח את הנושא ברצינות, בא לאנשים בפנייה של שלום לבני אדם כמו שרגיל לפנות ולהסביר את המצב.

<יצחק חזקיהו: הכול מתרחש כשאתה לא יודע כלום, אתה לא חלק מהמקרה.

<יצחק חזקיהו: לא ידענו אם נגיע לבית או לא.

<יצחק חזקיהו: אחרי עשרים דקות, חצי שעה, החזירו לנו את התעודות.

<יצחק חזקיהו: אחי אמר להם שעשרים שנה הוא עושה מילואים וזה כאילו מצער וכואב הלב שזה היחס שאנחנו מקבלים אחרי כל כך המון זמן.

<יצחק חזקיהו: פתאום נשמעה מהשוטרים תגובה: לא טוב לכם, תחזרו לאתיופיה.

מירי רגב: יש לך את השמות של השוטרים האלה?

<יצחק חזקיהו: יש את השמות של השוטרים, של הרכבים.

פנינה תמנו: איך קוראים להם?

מירי רגב: העברת למישהו את שמות השוטרים?

מירי רגב: התלוננת עליהם?

<יצחק חזקיהו: העברתי.

<יצחק חזקיהו: יש לי פה מכתב שהופנה למח"ש, למפכ"ל המשטרה, לשר לביטחון פנים, לשכת ראש הממשלה.

פנינה תמנו: מה התשובה של מח"ש?

<יצחק חזקיהו: מח"ש אמרו שהם סוגרים את התיק כי אין בזה עבירה פלילית.

פנינה תמנו: אין עבירה פלילית?

פנינה תמנו: גזענות זה לא עבירה פלילית?

<יצחק חזקיהו: אני גם אמרתי להם שאני חושב שזה עבירה פלילית והם אמרו שהם מעבירים את התיק הזה לתלונות הציבור.

<יצחק חזקיהו: אני לא יכולתי לתפקד שבוע.

<יצחק חזקיהו: יש לי מסעדה טבעונית בתל-אביב שנבחרה לאחת מעשר המסעדות הטובות ביותר שנפתחו בשנת 2013.

<יצחק חזקיהו: אני עושה המון בידיים האלה כדי לקבל אנשים ולתת להם חוויה נוספת כדי ליצור ביחד, ופשוט תופס אותנו שוטר ברחוב ונותן לנו הרגשה שאין לך מקום להיות פה, אתה לא שייך לכאן.

<יצחק חזקיהו: לא טוב לך, תחזור לאתיופיה.

<יצחק חזקיהו: כאילו, מה אתיופיה זה מקום רע?

<יצחק חזקיהו: אתיופיה זה לא מקום רע, אתיופיה זה מקום טוב.

מירי רגב: זה בכלל לא קשור.

מירי רגב: גם אם זה מקום רע אף אחד לא יחליט לך איפה לחיות.

מירי רגב: אתה יהודי, אתה אזרח המדינה הזו.

מירי רגב: תיכף נדבר על הבעייתיות הזו ונשמע מה המשטרה אומרת.

מירי רגב: אבל אין ספק, זה בכלל לא קשור מאיפה אתה בא ואם טוב לך שם או רע לך שם.

מירי רגב: אמירה כזו לא צריכה להיאמר על-ידי שוטר.

<יצחק חזקיהו: אני בטוח, ולכן היינו ממש בהלם.

<יצחק חזקיהו: אותו יום עד ארבע בבוקר לא יצאנו מהבית.

פנינה תמנו: הוא נראה לך מאיים?

מירי רגב: זה לא קשור?

<יצחק חזקיהו: חשוב לי לציין עוד דבר אחד שהוא באמת קשור.

<יצחק חזקיהו: זה פורסם.

<יצחק חזקיהו: הכתבת שפרסמה אמרה שבחיים היא לא נתקלה בתגובה כזו.

<יצחק חזקיהו: בעשר-חמש עשרה שנים שהיא עובדת בתפקיד שלה בחיים לא היה לה.

<יצחק חזקיהו: היו כל כך הרבה תגובות ולמעלה מ-417 שיתופים בין אנשים.

<יצחק חזקיהו: תגובת דוברות מחוז תל-אביב אומרת: מבדיקת השתלשלות האירוע עולה כי נוסעי הרכב עוררו את חשדם של השוטרים, על כן נעצרו לבדיקה שגרתית שבמהלכה עלה כי יושביו, למעט הנהג, שרויים בגילופין.

<יצחק חזקיהו: זאת אומרת, שהנהג היה הנהג התורן.

<יצחק חזקיהו: אנחנו היינו במסיבת גיוס.

<יצחק חזקיהו: נגיד ששתינו כוס יין או בירה והיינו לפי התקן, לפי בדיוק מה שמפרסמים ומבקשים מאנשים להתנהג.

<יצחק חזקיהו: מה שעוד עולה זה שעוררנו את חשדם של השוטרים - - -

מירי רגב: קודם כל, מותר.

פנינה תמנו: תשמעי מה היה, תשמעי מה הם כותבים על החשד.

<יצחק חזקיהו: אני עוררתי את החשד בגלל שישנתי במושב האחורי באוטו.

<יצחק חזקיהו: אני צריך שיסבירו לי את זה, אני רוצה שמישהו באמת יגיד לי למה אני מעורר חשד כשאני ישן באוטו.

<יצחק חזקיהו: זאת אומרת, שגם לישון אני לא יכול לישון.

<יצחק חזקיהו: למה אני מעורר חשד?

מירי רגב: התשובה הזו באמת נראית לי מוזרה.

מירי רגב: תיכף נשמע את המשטרה.

מירי רגב: יש כאן כמה פרטי מקרים שיוצגו כאן.

מירי רגב: מנהלת הוועדה, גם אם אני לא אמשיך כאן אני מבקשת לקבל תשובה מסודרת על הפרטים הנקודתיים האלה דרך הוועדה בנוסף לתשובות שהמשטרה נתנה.

מירי רגב: באופן עקרוני תפקיד המשטרה לעצור רכב חשוד, בין אם הוא ערבי, בין אם הוא יהודי, בין אם הוא אתיופי, בין אם הוא מרוקאי, בין אם הוא רוסי – זה לא משנה.

מירי רגב: זה תפקידה.

מירי רגב: השאלה היא מה היא עושה מרגע שהיא עצרה אותו.

<קריאה: המשטרה צריכה להסביר במה הם היו חשודים.

מירי רגב: ברגע שהיא עצרה אותו, מותר לה לעצור.

מירי רגב: זה תפקידה לעצור אנשים שהיא חושבת שיש איזושהי איזה התנהלות לא תקינה.

מירי רגב: אבל מרגע שהיא עוצרת כל הערות שהן גזעניות, כל הערות כמו תחזור לאתיופיה, כל הערות כאלה הן בעיניי הערות שלא אמורות להיאמר.

מירי רגב: צריך לראות מרגע שעצרו אותך מה המשטרה עשתה, זה מה שצריך לעשות.

מירי רגב: אני גם רוצה לקבל תשובה מהמשטרה גם על המקרה הזה.

<יצחק חזקיהו: בעדינות אני מנסה להגיד פה שגם התגובה הזו יש בה מעין - - -

פנינה תמנו: של מי?

פנינה תמנו: של מח"ש?

<יצחק חזקיהו: של מח"ש.

פנינה תמנו: שזה לא פלילי.

<יצחק חזקיהו: סליחה, של הדוברות.

<יצחק חזקיהו: כשאנשים שומעים את התגובה, מבינים שזה לא תגובה לגיטימית.

<יצחק חזקיהו: זה תגובה שיש בתגובה עצמה בעיה.

<יצחק חזקיהו: אם אתה תיקח את התגובה הזו ותפרק אותה אתה תבין שיש פה בעיה בתגובה אפילו.

מירי רגב: שוב, אני רוצה ללמוד את המקרה, אני רוצה ללמוד את התשובה.

פנינה תמנו: זה קצת פוליטיקלי-קורקט.

פנינה תמנו: הוא רוצה להגיד שזה שהמשטרה אומרת שהחשד עלה שהם נסעו בצפון תל-אביב, זה בעייתי.

<יצחק חזקיהו: ואם הייתי בלונדיני עם עיניים כחולות?

עפו אגבאריה: לא היו עוצרים אותך.

מירי רגב: השאלה היא לא אם נסעת בצפון תל-אביב, זאת לא השאלה.

מירי רגב: השאלה היא על מה היה החשד.

<יצחק חזקיהו: בסוף שיחררו אותנו כמו כלום.

<יצחק חזקיהו: אף אחד לא אמר.

מירי רגב: אני אומרת לכם שוב, אני לא מתכוונת למנוע מהמשטרה לבצע את תפקידה.

<קריאה: גם אנחנו לא.

מירי רגב: תפקידי לוודא שהמשטה תבצע את תפקידה ותשמור על הביטחון האישי של כל אזרח במדינת ישראל, בין אם הוא יהודי ובין אם הוא ערבי, בין אם הוא לבן ובין אם הוא כהה, בין אם הוא מושבניק ובין אם קיבוצניק.

מירי רגב: השאלה היא לא למה נעצרת, השאלה היה מה הם אמרו לך כשנעצרת, זה הכול.

מירי רגב: על זה אני רוצה לשמוע תשובה.

עפו אגבאריה: תיאורטית זה נכון, בפועל זה מה שקיים.

מירי רגב: אתה תשב בשקט.

מירי רגב: תרצה לדבר תירשם.

מירי רגב: אני זימנתי את הדיון, אתה יודע.

מירי רגב: אנחנו בדיוק כאן כדי לבדוק את זה.

עפו אגבאריה: בבקשה, צריך לבדוק אובייקטיבית.

מירי רגב: יצחק, אני רוצה לעבר לעוד שניים-שלושה מקרים, לעבור לחברי הכנסת ולעבור גם לשמוע את תגובת המשטרה.

מירי רגב: אתה הערבת ואתה גם תעביר אחר כך למנהלת הוועדה את התשובה של מח"ש ואת התשובה של הדוברות.

מירי רגב: מי העביר לך תשובה שם?

פנינה תמנו: תיכף נשמע גם את מח"ש, איך הם מגדירים עבירת גזענות.

מירי רגב: אבל יכול להיות שהם לא באו עם תשובות נקודתיות למקרה של יצחק ואני רוצה תשובה למקרה של יצחק.

פנינה תמנו: בסדר גמור.

מירי רגב: אני מבקשת לשמוע את משפחתו של יוסף סלמסה זכרונו לברכה שלפני ארבע חודשים התאבד.

<קריאות: הוא לא התאבד.

פנינה תמנו: לא ברור מה היה שם.

פנינה תמנו: המשטרה טענה.

מירי רגב: זו הטענה של המשטרה שהוא התאבד בתא המעצר.

<קריאה: לא בתא המעצר.

מירי רגב: תסבירו לי מההתחלה.

מירי רגב: אני מודה לכם, קודם כל.

מירי רגב: אתם בשנת אבל ואני ידעת שאתם בדיוק כמו אצלנו בשנת אבל אתם מקפידים להיות בבית ולא לצאת מהבית.

מירי רגב: באתם לפה בגלל זיכרון הבן ובגלל שזה חשוב לכם, אני מודה לכם.

מירי רגב: אני משתתפת בצערכם ושלא תדעו יותר צער.

מירי רגב: שתהיינה רק בשורות טובות ותנוחמו מהשמיים.

מירי רגב: תסבירו לנו בבקשה את הסיפור עכשיו.

<אילנית מששה סלמסה: יוסף אחי הצעיר היה בן 22 וחצי.

<אילנית מששה סלמסה: ילד מקסים, חייכן, אהוב על כולם.

<אילנית מששה סלמסה: פשוט נשמה טובה שאינה מסוגלת לפגוע בזבוב.

<אילנית מששה סלמסה: במרץ 2004 יוסף חווה אלימות משטרתית על לא עוול בכפו, ואף חושמל על-ידי טייזר.

<אילנית מששה סלמסה: מאותו יום ארור יוסף כבר לא מחייך, אינו מתקשר עם הסביבה, סגור עם עצמו.

<אילנית מששה סלמסה: לאחר לבטים רבים החלטנו להגיש תלונה למח"ש כנגד אותם שוטרים שפגעו באחי ומסכת האיומים וההטרדות לא איחרו לבוא מצד גורמים במשטרה.

<אילנית מששה סלמסה: אני ובני משפחתי, ובמיוחד יוסף, חשנו חסרי אונים ומאיומים.

<אילנית מששה סלמסה: מחסום השפה ואי-ידיעת זכויותינו מול המשטרה יצרה תסכול רב.

<אילנית מששה סלמסה: לאחר ארבעה חודשים חלה התאוששות קלה ושיפור במצב של יוסף.

<אילנית מששה סלמסה: בתאריך ה-2 ליולי שנת 2014 נתבשרנו שיוסף יצא מהעבודה במהלך הפסקה ולא חזר.

<אילנית מששה סלמסה: הוא נעדר שלושה ימים.

<אילנית מששה סלמסה: הימים היו ימי גיהינום וסבל לא יתואר.

<אילנית מששה סלמסה: האי-וודאות כרסם בנו יום ולילה.

<אילנית מששה סלמסה: אוזלת ידה של המשטרה בזמן החיפושים היתה מקוממת ומזלזלת.

<אילנית מששה סלמסה: ביום השלישי לחיפושים נמצא יוסף ללא רוח חיים וזה שהוא לא התאבד כי לנו אין את התשובות עדיין.

<אילנית מששה סלמסה: כל פנייה למשטרה על-ידי עורך דין בנושא ממצאי החקירה ותשובות באשר לנסיבות מותו של אחי נתקלו בחומה, בחוסר רגישות, בסחבת שמעוררת שאלות באשר למהימנותה של המשטרה.

<אילנית מששה סלמסה: רוח הצדק וכוח האמונה הוציאה אותי ואת בני משפחתי, חברים רבים, לצאת לצעוד לזיכרון לזכרו של יוסף סלמסה.

<אילנית מששה סלמסה: לדאבוני הרב, עד עצם היום הזה אנחנו מחכים לתשובות ולקצה חוט שישפוך אור על הפרשה.

<אילנית מששה סלמסה: אנו לא מתכוונים לנוח ולשקוט עד שייעשה צדק, עד שנדע מה קרה ליוסף שלנו.

<אילנית מששה סלמסה: אנו נחושים בדעתנו להילחם למען המשפחה, למען אחינו ואחיותיי ובני הקהילה האתיופית, למען האזרחים שנפלו קורבן מול מערכת המשטרה והמוסדות הציבוריים שתפקידם להגן על האזרח ועל זכויותיהם כאדם.

<אילנית מששה סלמסה: בכוונתנו היתה לקיים צעדה נוספת לזכרו של יוסף ב-12.10 מבנימינה לכיוון ירושלים, אך כשהלכנו אני ואחי ובת דודה שלי לבית דגן החליטו לא לתת לנו אישור.

פנינה תמנו: ברשותך היושבת-ראש, אילנית, אני רוצה שנייה שתעזבי את הדפים.

פנינה תמנו: את אמרת 2004, אבל בשביל הפרוטוקול זה 2014.

פנינה תמנו: בואי תספרי לנו למה תקפו אותו השוטרים עם טייזר.

<אילנית מששה סלמסה: יוסי היה בשבת בסביבות השעה חמש בגן שעשועים ציבורי.

<אילנית מששה סלמסה: הוא ישב עם כמה חברים.

<אילנית מששה סלמסה: אומרים שמישהי התקשרה כחשד לפריצה, אבל לאחר שהגשנו את הבקשה למח"ש הם טוענים שבעצם יוסף תקף אותם.

פנינה תמנו: רגע, ספרי לי מה קרה.

<אילנית מששה סלמסה: הם באו באותו מוצ"ש, ממש שעה לפני יציאת שבת.

<אילנית מששה סלמסה: שוטרים באו ויש גם את הבחור שהיה איתו שאמר שיוסף לא עשה כלום.

מירי רגב: מי היה איתו?

<אילנית מששה סלמסה: באותו רגע היו כמה שהיו איתו.

מירי רגב: האנשים הגיעו גם לחקירה במשטרה או לא?

<אילנית מששה סלמסה: לא, אבל הם העידו שאנחנו עשינו את הכתבה והם אמרו שיוסף לא עשה כלום.

<אילנית מששה סלמסה: הוא רק התקרב לעברם וישר אחד השוטרים שלף את אקדח הטייזר ופשוט חשמל אותו, לא פעם אחת, פעמיים.

<אילנית מששה סלמסה: אחת פה בצלעות ובידיים.

מירי רגב: מח"ש, אתם מכירים את הסיפור?

<משה סעדה: מיד כשקיבלנו את התלונה אנחנו מיד אספנו את החומר המשטרתי.

<משה סעדה: במקביל פנינו למשפחה לקבל תלונה מפורטת כי לא קיבלנו תלונה.

<משה סעדה: זה היה מכתב שנאמר בו בכמה מילים שהבן נפגע ורצינו לקבל חומר על מה מדובר.

<אילנית מששה סלמסה: סליחה, אבל אני שלחתי את החומר.

<משה סעדה: אנחנו קיבלנו את כל החומר ממשטרת ישראל.

מירי רגב: מתי?

<משה סעדה: השגנו אותו מיד לאחר מכן.

<משה סעדה: אנחנו פנינו מספר פעמים ובשלב ראשון לא היה שיתוף פעולה ואז שלחנו מכתבים.

<משה סעדה: אחר כך הבנו למה לא היה שיתוף פעולה בגלל שהבן נפטר.

<אילנית מששה סלמסה: לא, סליחה.

<אילנית מששה סלמסה: זה עוד לפני.

<אילנית מששה סלמסה: הוא אומר דברים לא נכונים

מירי רגב: שנייה, אילנית.

מירי רגב: תני לו רגע.

<משה סעדה: דברים מדויקים.

<משה סעדה: אנחנו אספנו את החומר המשטרתי.

<משה סעדה: פנינו מספר פעמים.

<משה סעדה: יצאו מכתבים למשפחה שאנחנו רוצים שיתוף פעולה ולא קיבלנו שיתוף פעולה.

<משה סעדה: בסיטואציה הזאת כאשר אין לנו מי שייתן גרסה סדורה על מה שהיה, ויש חומר משטרתי שמסביר את הסיטואציה, סיטואציה מאוד מורכבת - - -

עפו אגבאריה: עוד פעם, שיתוף פעולה.

מירי רגב: סליחה, חברים.

מירי רגב: אני עכשיו שואלת אותו שאלות.

מירי רגב: כשאצטרך עזרה אבקש מכם.

<קריאה: הוא היה חמוש?

<קריאה: הוא היה מסכן את חיי השוטרים?

<קריאה: למה עשו אם הוא לא מסכן את החיים?

<קריאה: פה הנקודה.

<קריאה: מה שהוא מדבר לא נכון.

מירי רגב: חברים, שנייה רגע.

מירי רגב: אתם רוצים תשובות?

מירי רגב: אתם יכולים לתת לי רגע?

<קריאה: אבל מה שהוא טוען זה לא נכון.

פנינה תמנו: הכול נרשם בפרוטוקול, מח"ש.

פנינה תמנו: אם אתם תגרמו עוול בדיון הזה ותגידו שהמשפחה לא פנתה לאורך כל התקופה עד שהבן נפטר - - -

<משה סעדה: חברת הכנסת, אמרתי בדיוק הפוך – שקיבלנו פנייה.

<משה סעדה: בידי הפנייה הזו.

<משה סעדה: אני אציג לכם את הפנייה.

<משה סעדה: זו הפניה שקיבלנו.

<משה סעדה: זאת פנייה שהייתי אומר שהיא לא מפורטת, שאנחנו צריכים מעבר לקבל גרסה.

<משה סעדה: זו הפנייה שקיבלנו.

<משה סעדה: מח"ש עם הפנייה הזו - - -

<אילנית מששה סלמסה: סליחה, זה לא הפנייה.

<משה סעדה: זאת הפנייה, מהפנייה הזו מח"ש - - -

מירי רגב: מי חתום על הפנייה הזו?

מירי רגב: תביאו לי בבקשה את הפנייה.

<משה סעדה: את יכולה לראות.

<משה סעדה: אנחנו בעקבות הפנייה עשינו שני דברים, אנחנו גם אספנו את החומר המשטרתי וגם פנינו למשפחה.

<משה סעדה: הוצאנו מכתבים למשפחה.

מירי רגב: אני מששה - - -, אילנית

<אילנית מששה סלמסה: כן, זו אני.

מירי רגב: זה הכתב שלך?

<אילנית מששה סלמסה: כן.

<אילנית מששה סלמסה: אבל איפה כל שאר הדברים?

מירי רגב: עזבי רגע.

מירי רגב: אנחנו רוצים עכשיו למצוא פתרון לדברים.

שמעון סולומון: מה שחשוב זה באיזה תאריך זה היה.

מירי רגב: זה הכתב שלך?

<אילנית מששה סלמסה: כן.

מירי רגב: יפה.

מירי רגב: אז כן הגשת תלונה.

<אילנית מששה סלמסה: נכון, אבל כשאני התקשרתי הם אמרו שהתיק סגור.

שמעון סולומון: אבל יש מסמכים נוספים, זה מה שצריך לבדוק.

<אילנית מששה סלמסה: צריך לבדוק את המסמכים הנוספים.

מירי רגב: סליחה, אני רוצה עכשיו למצות את העניין הזה של מח"ש.

<משה סעדה: אנחנו עשינו שני דברים במקביל כפי שפירטתי ותיארתי קודם.

<משה סעדה: קודם כל, פנינו למשטרת ישראל לקבל את כל החומר המשטרתי, ופנינו במקביל למשפחה.

מירי רגב: לא קיבלתם שיתוף פעולה מהמשפחה, למה?

מירי רגב: כי אולי הם ישבו שבעה.

<משה סעדה: לא, לא.

<משה סעדה: דיברנו איתם.

עפו אגבאריה: מה זה לא שיתוף פעולה?

עפו אגבאריה: עוד פעם שיתוף הפעולה הזה?

עפו אגבאריה: נורא, משהו מוכר.

מירי רגב: אתם אומרים לא קיבלתם שיתוף פעולה עם המשפחה.

פנינה תמנו: אתם פניתם למשפחה אחרי שאני פניתי לשר לביטחון הפנים, אחרי שהילד כבר לא היה בחיים, אחרי שהמשפחה פנו אליכם.

<משה סעדה: יש לי פנייה אלינו למשפחה ב-8 למאי 2014.

מירי רגב: זה פנייה של מי?

פנינה תמנו: זה פנייה שלכם?

<משה סעדה: כן, כן.

<משה סעדה: יש פנייה, יש שיחה - - - בזמן אמת ביום השיחה בשמיני למאי.

<משה סעדה: יש עם מי שוחחו באותה שיחה.

פנינה תמנו: עם המשפחה.

<אילנית מששה סלמסה: עם מי שוחחו?

<משה סעדה: עם האימא, עם אישה שהזדהתה כאימא.

<משה סעדה: אני יכול לתת את ה- - -

<אילנית מששה סלמסה: נכון, ואתם אמרתם לה שהתיק סגור.

<משה סעדה: שנייה, לא.

<משה סעדה: אני יכול להגיד לכם מה נאמר לה גם.

מירי רגב: מה נאמר לה?

<משה סעדה: התקשרו כמה פעמים.

<משה סעדה: בהתחלה הטלפון לא היה זמין.

<משה סעדה: לאחר מכן התקשרו ל-0547730879.

<משה סעדה: ענתה אישה שהזדהתה כאימא של יוסף.

<משה סעדה: ואז החוקר אומר לה: הסברתי לה שבמידה ובנה מעוניין בהגשת תלונה, כי קיבלנו הרי את - - -, עליו ליצור איתנו קשר ולתאם פגישה למסירת - - -

פנינה תמנו: מי דיבר עם האימא?

פנינה תמנו: מישהו בשפה האמהרית?

מירי רגב: חבר'ה, רגע.

מירי רגב: אנחנו רוצים למצות את העניין הזה.

<קריאה: זה שאלה חשובה.

שמעון סולומון: אבל זה נעשה כדי לצאת ידי חובה או באמת ללכת ולבדוק?

שמעון סולומון: זה אנשים מבוגרים.

שמעון סולומון: השאלה היא אם הלכו אליהם - - -

מירי רגב: חברים, אתם רוצים להתקדם?

שמעון סולומון: צריך לשאול את השאלות.

מירי רגב: טוב שהגעת, אבל אני שואלת את השאלות.

מירי רגב: אני מנסה לשאול את השאלות כדי להתקדם.

<משה סעדה: פנה אליה חוקר ותיק במח"ש.

מירי רגב: אני שואלת, האם ידוע שמדובר הרי במשפחה אתיופית?

<משה סעדה: ודאי שהיה ידוע.

מירי רגב: האם יכול להיות מצב שחסרים לכם - - -?

מירי רגב: קודם כל, ספציפית את המקרה הזה אנחנו נבדוק.

מירי רגב: אני רוצה להבין מדוע אין תשובה של מח"ש לגבי מותו של הבן שלהם.

<אילנית מששה סלמסה: אני רוצה להוסיף כמה דברים לפני, סליחה.

מירי רגב: שנייה רגע, אילנית.

מירי רגב: אבל אני רוצה גם ללמוד מהמקרה הזה כי לא נוכל להחזיר אותו לחיים, לצערנו.

מירי רגב: הלוואי ויכולנו לעשות תחיית מתים, אנחנו לא יכולים.

מירי רגב: אני רוצה גם ללמוד מהמקרה הזה לגבי ההמשך.

מירי רגב: האם יכול להיות מצב שאצלכם במח"ש, ובכלל גם במשטרה - אתה תענה על זה אחר כך על זה, אורי - הקושי של העדה להבין את השפה, התקשורת בינכם, באיזשהו מקום לא הבנתם את מה שהם אומרים, לא הבנתם את מה שהם ביקשו מכם?

<משה סעדה: אנחנו מטפלים בעדה האתיופית כמובן - - -

פנינה תמנו: וסוגרים את כל התיקים של יוצאי אתיופיה.

פנינה תמנו: לא זכור לי שהיה תיק על גזענות.

פנינה תמנו: אם התשובה שלכם ליצחק היא שעבירת גזענות היא לא פלילית אתם בבעיה.

פנינה תמנו: קשה.

פנינה תמנו: או שאתם לא קוראים את החוקים ולא מחודדים מספיק, או שאתם לא יודעים להתמודד עם גזענות.

פנינה תמנו: אני אומרת לך שמרבית התיקים של יוצאי אתיופיה לא מטופלים.

פנינה תמנו: יש לי פה עשרות עדויות שמגיעות אליי.

פנינה תמנו: אגב, אתם מוזמנים לשוחח עם ערן שנדר שעמד בראש מח"ש.

<משה סעדה: מורי ורבי ערן שנדר.

<משה סעדה: הייתי מתמחה שלו בעבר.

פנינה תמנו: הוא בעצמו גם מצביע על התופעה המאוד קשה.

עפו אגבאריה: השאלה היא אם מח"ש מטפל בתלונות על גזענות או רק פלילי?

פנינה תמנו: סוגר.

עפו אגבאריה: פה המצב זה על גזענות, לא על פלילי.

<משה סעדה: קודם כל, הטענה של חברת הכנסת שאנחנו לא מטפלים – במקרה יש פה תיק שסיימנו אותו עכשיו.

<משה סעדה: לאחרונה בתל-אביב חייל בן העדה האתיופית באזור התחנה המרכזית הישנה בתל-אביב פוגש שוטר.

<משה סעדה: השוטר אומר לו: תזדהה, תביא את הדרכון שלך.

<משה סעדה: הוא באופן טבעי נפגע מהאמירה הזו.

<משה סעדה: הוא אומר לשוטר: מה הכוונה שלך?

<משה סעדה: הוא הביא, אבל הוא שאל אותו בהתרסה: מה הכוונה?

<משה סעדה: השוטר אמר לו: בוא, בוא.

<משה סעדה: לקח אותו הצידה, סטר לו על לחיו שתי סטירות.

<משה סעדה: אנחנו התייחסנו לזה.

<משה סעדה: זה לא איזה אלימות הכי חמורה.

<משה סעדה: ראינו חמורות, התייחסנו בחומרה רבה.

<משה סעדה: השוטר לא הודה.

<מהרטה ברוך רון: אין כזה דבר אלימות הכי חמורה, זה משפיל.

<מהרטה ברוך רון: האדם הזה הושפל ויכול היה כמו יוסף סלמסה ללכת ו- - -

פנינה תמנו: הוא היה עם מדים?

<משה סעדה: הוא לא היה עם מדים.

מירי רגב: אבל הוא מנסה להציג פה משהו.

מירי רגב: חבר'ה, תקשיבו רגע.

מירי רגב: הדיון הזה אמור להסתיים עוד רבע שעה.

מירי רגב: אני הולכת עוד כמה דקות, פנינה תסכם את זה.

מירי רגב: אבל אם באתם לפה רק כדי לדבר בינכם לא עשיתם כלום.

דב חנין: שוטר נותן שתי סתירות ו - - -?

<משה סעדה: אנחנו הגשנו כתב אישום.

<קריאה: העובדות לא נכונות פה.

דב חנין: השוטר נותן שתי סטירות לאזרח, לא משנה כרגע למה.

דב חנין: זה חמור ביותר.

<משה סעדה: זה חמור מאוד, לכן הוגש כתב אישום.

<משה סעדה: אבל אתה לא צריך להגיש לי כי אנחנו כתב אישום.

<משה סעדה: אם העמותה לא התערבה היה פה מתלונן שהגיש תלונה.

<משה סעדה: היה פה שוטר שלא אמר אמת, שני שוטרים שלא אמרו אמת בחקירה שלהם.

<משה סעדה: הוגש כתב אישום.

<משה סעדה: הבן-אדם ניהל הוכחות תיק שלם, ניהלנו הוכחות מספר חודשים אצל השופט בארי בבית שלום בתל-אביב.

<משה סעדה: הבן-אדם הורשע, מחכים לגזר דין.

פנינה תמנו: מה שבסדר – בסדר.

פנינה תמנו: זה לא מעיד על הכלל.

<קריאה: אפשר גם לשמוע את הצד של טבקה, העמותה שייצגה את הבחור?

מירי רגב: לא, לא.

מירי רגב: לא מעניין אותי עכשיו העמותה.

מירי רגב: מח"ש, אל תתייחס לאזרחים פה, אל מי ששואל אותך שאלות.

מירי רגב: גם אנחנו אזרחים, אבל אל חברי כנסת.

מירי רגב: אני שואלת אותך שאלה, מתי מח"ש יסיים את הבדיקה לגבי המקרה של המשפחה שנמצאת כאן?

<משה סעדה: אני חוזר אל השיחה.

<משה סעדה: ככלל, אצלנו במח"ש, וזה נוהל עבודה, ככל שיש קושי בשפה ואי-הבנה מביאים אדם.

<משה סעדה: יש לנו אוכלוסיות גם חבר העמים, גם אריתראים וכל מיני עובדים זרים וסינים וכד', שגם איתם יש לנו שיח משותף.

<משה סעדה: מביאים אדם שמבין את השפה.

<משה סעדה: יש חברה שדרכה מקבלים אנשים שמבינים את השפה ומתרגמים ומדברים איתם, משוחחים איתם בטלפון או נפגשים איתם, כך שאין בעיה של קושי שפה.

<משה סעדה: הוא שוחח איתה, הוא הודיע לה.

<משה סעדה: לאחר מכן, לאחר שלא היתה לנו, לא קיבלנו תלונה של המתלוננת - - -

מירי רגב: אבל היא שאלה שאלה אחרת.

פנינה תמנו: שאלתי שאלה אחרת.

פנינה תמנו: הבחור נמצא בתחנת המשטרה.

פנינה תמנו: תקשיבי טוב, כשהם הבינו שהוא נעצר והוא נפגע על-ידי טייזר הוא נמצא בחניון המשטרה אזוק לבד, בלי שוטרים, בידיים, ברגליים, על הכביש.

מירי רגב: מתי תסתיים חקירה של מח"ש בעניין?

<משה סעדה: כידוע, כדי לחקור אנחנו צריכים תלונה.

<משה סעדה: אנחנו צריכים מתלונן שמספר סיפור.

<משה סעדה: במקרה הזה אנחנו פנינו גם טלפונית אחרי שהבנו שאין - - -

פנינה תמנו: יש לך את העדות של האימא שמצאה אותו אזוק על הכביש.

מירי רגב: שנייה, פנינה.

מירי רגב: זה בלתי אפשרי כך לנהל דיון.

<משה סעדה: שנייה, שנייה.

<משה סעדה: אני מבין את הרגשות.

<אילנית מששה סלמסה: זה לא רגשות, זה עובדות.

פנינה תמנו: מה רגשות?

פנינה תמנו: עובדות.

<אילנית מששה סלמסה: מה רגשות?

<אילנית מששה סלמסה: ריבונו של עולם, אזקו אותו ביד וברגל וזרקו אותו בחניון, מה רגשות?

<אילנית מששה סלמסה: על מה אתה מדבר?

מירי רגב: אתם רוצים שנתקדם או שאתם רוצים להמשיך לדבר על רגשות?

<אילנית מששה סלמסה: אז שידבר לעניין.

מירי רגב: שנייה, רגע.

מירי רגב: אני שואלת אותך, מה חסר לך כדי שמח"ש יפתח בחקירה נרחבת בעניין הסיפור הזה?

<משה סעדה: מח"ש פותחת בחקירה כאשר יש חשד לעבירה פלילית.

<משה סעדה: אנחנו אספנו את החומר המשטרתי.

<משה סעדה: מצד אחד, לא היה לנו סיפור ש- - -

מירי רגב: הבנתי את זה, הסברת.

מירי רגב: שאלתי אותך, מה אתה צריך כרגע?

<משה סעדה: מצד שני, בדקנו את החומר המשטרתי.

<משה סעדה: יש פה את נציג המשטרה שיפרט טוב ממני.

<משה סעדה: אבל מהחומר המשטרתי עלה שהיה מדובר באירוע מורכב מאוד והמשטרה ביצעה מעצר.

פנינה תמנו: מורכב?

<משה סעדה: מבחינת המשטרה.

דב חנין: מה מורכב בזה שמישהו אזוק בידיים וברגליים על חניון לבד?

דב חנין: מה מורכב בזה?

דב חנין: אני לא מבין.

פנינה תמנו: זה מורכב בדיוק כמו אותם ילדים בני עשר שסיפרתי לכם, זה המורכב.

מירי רגב: האם אתם נפגשתם עם המשפחה?

<קריאה: לא.

מירי רגב: אני מוכנה.

מירי רגב: אתם יכולים לעזור לי לעזור לכם, בבקשה?

מירי רגב: האם נפגשתם עם המשפחה?

<משה סעדה: כמו שאמרתי, פנינו למשפחה.

מירי רגב: הבנתי, המשפחה לא שיתפה פעולה.

מירי רגב: עכשיו אני שואלת שאלה אחרת.

מירי רגב: אתם תצאו מפה מהדיון הזה ואתם תקבעו מתי אתם יושבים עם המשפחה.

<קריאה: מי צריך לשבת איתם?

<משה סעדה: אם המשפחה תהיה מעוניינת למסור תלונה - -

מירי רגב: היא מעוניינת, היא הגיעה לכאן כי היא מעוניינת.

<משה סעדה: - - והיא יכולה למסור תלונה בידיעה, מהדברים שהיא ראתה, כי כפי שאנחנו יודעים זה לא מספיק מה שאומרים אלא דברים שראו, נשמח ל- - -

מירי רגב: אבל היו לידו אנשים.

מירי רגב: הבנתי את מה שאתה אומר, תמתין.

מירי רגב: מה שאתה אומר לי כרגע שהמשפחה יחד עם החברים שהיו עם יוסף זכרונו לברכה צריכים לבוא לתחנה ולהגיש תלונה?

<משה סעדה: ככל שהם מעוניינים, אנחנו נתאם איתם במקום שנוח להם ונגבה תלונות מסודרות.

מירי רגב: יפה.

<קריאה: - - -מה זה הזלזול הזה?

מירי רגב: סליחה, רגע - כי יש נהלים.

מירי רגב: כבוד המשפחה היקרה, במדינה יש חוקים.

מירי רגב: כשבן אדם רוצה להתלונן על משהו הוא צריך ללכת למשטרה – כולם, גם אני.

מירי רגב: כל אזרח במדינה שרוצה להתלונן על מישהו, על משהו, צריך ללכת למשטרה ולמלא טופס תלונה.

פנינה תמנו: מירי, הם יודעים את זה.

מירי רגב: שנייה.

מירי רגב: האם יש מצב שאחרי הדיון הזה אנחנו נתאם תאריך שאתם יחד עם החברים של יוסף שהיו איתו באירועים האלה יכולים להגיע כדי לבוא ולהגיש תלונה רשמית כדי שאני, לא פנינה ולא אף אחד, אני אוכל לעקוב אחרי העניין הזה מול המשטרה ומולכם?

מירי רגב: אתם רוצים תשובות?

<טדלה סלמסה: איפה יש חוקים?

<טדלה סלמסה: אם היו חוקים לא היה דבר כזה.

<טדלה סלמסה: אין חוקים.

<טדלה סלמסה: תגיד לי איפה יש חוקים.

<טדלה סלמסה: לקחו את יוסף וזרקו אותו על הכביש.

<טדלה סלמסה: זה חוק?

<טדלה סלמסה: למה את אומרת לי חוק?

מירי רגב: זה לא חוק, זה בריונות.

<טדלה סלמסה: קשרו ידיים ורגליים - - - מה זה דבר כזה?

<טדלה סלמסה: איפה יש חוקים?

מירי רגב: מח"ש והמשטרה, אני מבקשת שישבו עם המשפחה.

מירי רגב: הם באו מבנימינה אז שוטר מבנימינה, מזיכרון, לא יודע מאיפה.

מירי רגב: יבוא אליהם הביתה שוטר.

פנינה תמנו: לא, לא.

פנינה תמנו: אל תשלחי להם משטרה.

פנינה תמנו: הם לא רוצים לראות משטרה – מח"ש.

מירי רגב: אז מח"ש.

פנינה תמנו: כי השוטרים, אני חייבת לספר, אני מצטערת, הם התעללו אחר כך באימא.

פנינה תמנו: באו לאימא ואמרו לה: את לא תישני.

פנינה תמנו: נבוא אליך 12 פעמים ביום.

פנינה תמנו: היא נראית לכם שקרנית?

פנינה תמנו: - - -

<אילנית מששה סלמסה: קודם כל, הם באו לאיים.

<אילנית מששה סלמסה: כבודה, אני רוצה שתשמעי.

<אילנית מששה סלמסה: לבוא ולהגיד: אני אביא לך 12 שוטרים, אני אהפוך לך את הבית, לבוא ולהגיד להורים שלי: אתם לא תישנו, אנחנו לא נישן, כשהילדים שלי בוכים, זה לא חוק ולא דמוקרטי.

<אילנית מששה סלמסה: על מה אתם מדברים?

פנינה תמנו: זה אנשים שמשקרים?

פנינה תמנו: אצלנו יש כבוד, לא משקרים.

מירי רגב: אני מבקשת שמח"ש יגיעו אליהם הביתה.

פנינה תמנו: בגלל זה 40% מהקטינים בכלא אופק זה אתיופים.

פנינה תמנו: קל לבוא לשכונות של יוצאי אתיופיה, לתת בעיטה, לתת להם סטירה, לעצור אותם, להיות שם, להתנכל – פשוט כך - להרוס את הילדים.

פנינה תמנו: יוצאי אתיופיה הם לא דור ראשון ולא דור שני לפשיעה.

פנינה תמנו: כולנו הגענו לפה עם כבוד, עם ערכים, והורסים, מפוררים את הקהילה הזו מבפנים.

מירי רגב: אני מבקשת שמח"ש יגיעו.

<פורנוס סלמסה: אם אתה תראה את הילד שלך קשור ברגל וזורקים אותו, מה תרגיש?

<פורנוס סלמסה: מה אתה מרגיש?

<פורנוס סלמסה: אתה תרגיש?

<פורנוס סלמסה: אני אימא, יש לי ילדים.

<פורנוס סלמסה: תראה בעיניים שלך.

<פורנוס סלמסה: אתם הרסתם אותו.

<פורנוס סלמסה: תסתכל, הרגת - - -

<קריאה: אל תשתוק, תסתכל.

<קריאה: אתה גיבור, חזק.

<קריאה: כבוד היושב-ראש, האם אפשר להחזיר את הדיון באופן כללי במקום להתמקד במקרה הספציפי הזה?

<קריאה: זה רק מקרה אחד.

מירי רגב: כמו שאתה רואה לא נותנים לי, אני מאוד רוצה.

<קריאה: זה פשוט לא מקרה חריג, יש הרבה מקרים כאלה.

<פורנוס סלמסה: - - -אכזרים, אתם אכזרים.

<פורנוס סלמסה: לא מתבייש.

מירי רגב: שני דברים לפני שאני הולכת ואחר כך פנינה תמשיך את הדיון.

מירי רגב: ראשית, אני מבקשת לקבל תשובה של המשטרה לגבי האירוע הראשון של יצחק.

מירי רגב: לקחת ממנו את הטלפון, לקבל ממנו את כל הפרטים.

מירי רגב: שנית, אני מבקשת שמח"ש יודיעו לנו, לוועדה, מתי הם מגיעים למשפחה.

מירי רגב: לוקחים ממנו עדות, ומתי מסיימים את הבדיקה של העניין הזה.

מירי רגב: שלישית, אני רוצה להגיד למשטרה ולאורי שנמצא פה, אנחנו גם נוציא את זה בסיכום.

מירי רגב: תראו, אנחנו נמצאים פה עם קהילה מאוד צנועה, עדינה וכואבת.

פנינה תמנו: אני עדינה, מירי?

אברהם נגוסה: לצערי הרב, המערכת מנצלת את זה לרעה.

מירי רגב: האירועים האלה יוצרים אי-אמון בין הקהילה האתיופית למשטרה וזה דבר שאסור שיקרה לנו.

מירי רגב: אנחנו חייבם לראות איך אנחנו בונים תוכנית עבודה יותר מסודרת ומורידים אותה למפקדים למטה איך מטפלים באוכלוסייה האתיופית.

מירי רגב: האוכלוסייה האתיופית דורשת טיפול אחר, דורשת רגישות אחרת.

מירי רגב: אני לא אמרתי לך שלא תעצור.

<קריאה: אנחנו מבקשים זכויות כמו כל אדם, לא שום יחס מיוחד.

מירי רגב: שנייה, רגע.

מירי רגב: אני לא אומרת שלא תעצרו מישהו, לא אמרתי שלא תעצרו.

מירי רגב: אבל אתה לא תגיד למישהו: אתה תחזור לאתיופיה.

אברהם נגוסה: יתנהגו כמו חוק המעצרים.

אברהם נגוסה: מה שאנחנו שמענו מהמקרים האלה זה שהמשטרה עוברת את חוק המעצרים, חוק יסוד: כבוד האדם וחירותו.

אברהם נגוסה: זה פשוט לחשמל בן-אדם לא חמוש.

אברהם נגוסה: איפה הוא מסכן?

<קריאה: מירי, את רואה את הגישה של מח"ש.

<קריאה: זה ברוטלי.

<קריאה: אני לא יודע איך קוראים לך, אבל אתה אדם אלים.

<קריאה: ההתנהגות שלך, השיחה שלך אפילו פה: אם המשפחה ככל שהיא מעוניינת לבוא להגיש.

<קריאה: איבדו את היקר שלהם אתה מתנסח כך בוועדה מול הורים שכולים, משפחה שכולה?

<קריאה: במידה והמשפחה תהיה מעוניינת - זה הגישה, זה השיח?

<קריאה: אנחנו בבית של כנסת ישראל ובא מישהו רשמי, מוכן לבוא לדבר – לא.

<קריאה: אתה מסוגל להגיד דבר כזה?

<קריאה: אני אגיד לך, חס וחלילה יקרה לך דבר כזה בתור מדינה, אתה מוכן לקבל מילים כאלה?

<קריאה: את הגישה שלך?

<קריאה: הגישה שלך מייצגת את הממסד האלים, הגזען, ותסלח לי אם אני אמשיך להגיד.

<קריאה: אני אגיד כנראה עוד דברים קשים, אני אעצור פה.

<משה סעדה: כבוד היושבת-ראש, אני מבקש למחות על האמירה, על הממסד, על- - -.

<משה סעדה: אני חושב שזה אמירות לא ראויות.

<טדלה סלמסה: אני מבקש, אל תיתן לו לדבר.

<טדלה סלמסה: אני יוצא, אני לא לשמוע אותו.

<טדלה סלמסה: אני לא אשמע אותו.

<טדלה סלמסה: בבקשה, אני מבקש.

<טדלה סלמסה: איך הוא מדבר?

<טדלה סלמסה: אתה לא רואה את הילד הזה?

פנינה תמנו: אני רוצה להגיד לכם משפט חשוב שייכתב.

פנינה תמנו: אתם צריכים לדעת שאתם לא יכולים להגיד למשפחה כשדיברתם עם מישהי שלא מבינה את השפה, להגיד לה: בואי תגישי תלונה.

פנינה תמנו: לשאול: יש לך יכולת להגיש את התלונה?

פנינה תמנו: את רוצה שאנחנו נבוא לגבות?

פנינה תמנו: לפעמים כן צריך להגיע עד הבית של האדם, במיוחד למשפחה, ולקחת את זה.

פנינה תמנו: במקרה הספציפי אני אומרת לך, אם הייתם מדברים עם אחד הילדים הם היו מגישים את זה בצורה מאוד מסודרת.

<קריאה: אבל בואו נעסוק בשאר הנושאים.

מירי רגב: יפה.

מירי רגב: עם כל הכאב של המשפחה חייבים לדבר פה ברמה העקרונית והמערכתית.

מירי רגב: פנינה, אני מבקשת ממך.

מירי רגב: אני מבינה שאת מעורבת רגשית.

מירי רגב: אולי לא הייתי צריכה לעזוב את הדיון, אני הייתי צריכה להמשיך לנהל אותו.

מירי רגב: את צריכה להבין שצריך לנהל את הדיון - - -

פנינה תמנו: את לא רוצה, אני לא אנהל.

מירי רגב: לא, אני אומרת לך.

מירי רגב: שוב, צריך רק רגע להבין - - -

דב חנין: מעורבות זה דבר טוב.

מירי רגב: מאה אחוז, גם אני מעורבת.

מירי רגב: אני מעורבת אישית בעניין הזה.

פנינה תמנו: את כל הזמן מעורבת.

פנינה תמנו: כולנו מעורבים.

פנינה תמנו: לפני זה היינו בדיון על התאגידים, את לא מעורבת?

מירי רגב: צריך לתת לאנשים לדבר פה, צריך לתת למשטרה לדבר פה.

מירי רגב: אנחנו חייבים לתקן כמה דברים.

פנינה תמנו: נכון, צריך לצאת עם דברים פרקטיים, בזה אני מסכימה איתך.

פנינה תמנו: אנחנו לא נצא מפה לשם הדיון, אף אחד לא בא לפה לשחרר קיטור.

מירי רגב: תרשמי לך שאנחנו נקיים דיון מעקב על העניין הזה עם ראשי הקהילה האתיופית בעוד חודשיים אחרי שקודם כל אני אשמע ממח"ש איך הם התקדמו עם החקירה של המוות, אחרי שאני אשמע מהמשטרה תשובות לגבי יצחק ואחרי שאני אשמע מהמשטרה אם היא עשתה משהו בתוך תוכה כדי לבחון את ההתנהגות של השוטרים כלפי הקהילה האתיופית.

מירי רגב: אני ארצה לעשות דיון מעקב נוסף עם ראשי הקהילה האתיופית יחד עם המשטרה כדי לראות איך אנחנו מתחילים להגיע למצב של החזרת האמון ושל טיפול אמיתי בעבריינים ולא בתמימים ולא באנשים שמתנפלים עליהם רק בגלל צבע עורם.

פנינה תמנו: ברשותך, לפני שאת הולכת אני רק רוצה שתשמעי את התשובה של המשטרה בשל ההוגנות.

מירי רגב: אני חייבת ללכת, מחכים לי למטה לדיון.

מירי רגב: את תמשיכי, הם יחזירו לי את כל התשובות.

מירי רגב: אני מקיימת דיון מעקב עוד חודשיים, נקודה.

מירי רגב: דב חנין הוא הדובר הבא, אחר כך תיתני למשטרה ולאנשים האחרים.

פנינה תמנו: תודה ליושבת ראש.

פנינה תמנו: לפני שנעבור למשטרה שאני כן ארצה שתתייחסו למקרה הספציפי כי היתה פה השתלשלות של אירועים, כולל תלונות על מה שקרה גם עם האימא וההטרדות שהיו כלפי האימא.

פנינה תמנו: המטרה שלנו בסוף הדיון הזה להגיע לדברים פרקטיים, ולכן אנחנו נעביר את המושכות לחבר הכנסת דב חנין שהוא אחד מחברי הכנסת שמובילים בתוך הבית הזה בזכויות אדם.

פנינה תמנו: אדוני, בבקשה.

דב חנין: תודה, גברתי היושבת-ראש.

דב חנין: אני רוצה להודות לך פעמיים: אני רוצה להודות לך גם על רשות הדיבור וגם על העובדה שאת באופן עקבי ולוחם מלווה את הסוגיה הזו שהיא פשוט סוגיה בלתי נסבלת.

דב חנין: אני ממש מנסה להיות כמה שאני יכול מאופק, אבל קשה לי להיות מאופק אחרי הסיפורים שאנחנו שומעים פה.

דב חנין: הסיפור של יצחק – אזרחים שנוסעים ברכב.

דב חנין: אין שום טענה, אין שום בעיה, שום דבר, חוץ מדברים שהם לא לגיטימיים שהם אסורים ושהמשטרה לא יכולה להתנהל לפיהם.

דב חנין: כל הסיפור של יצחק לא היה יכול ולא היה צריך להתנהל כך מהתחלה ועד הסוף, החל מהתנהלות המשטרה למה עצרו אותם, למה הביאו ניידות, מה בכלל קרה שם.

דב חנין: התשובה המדהימה של מח"ש כשבן-אדם נתקל בהתקהלות גזענית ואומרים לו: תלך לאנשהו באופן גזעני, ולא אכפת לי לאן שילך, זו עבירה פלילית, ובטח שזו עבירה פלילית כשזה בא מצדו של שוטר.

דב חנין: אחר כך הסיפור של משפחתו שלי יוסף.

דב חנין: מה אני אגיד לכם?

דב חנין: שערותיי סומרות מכל הסיפור הזה, החל מהטייזר.

דב חנין: מה פתאום?

דב חנין: איך?

דב חנין: בן-אדם לא אלים, אין טענה של אלימות.

דב חנין: מה פתאום משתמשים בטייזר?

דב חנין: מה קורה?

דב חנין: אחר כך הדבר המזעזע הזה שמוצאים עצור אזוק בידיו וברגליו מוטל בחניון?

דב חנין: מה זה?

דב חנין: איפה אנחנו חיים?

דב חנין: מה קורה פה?

דב חנין: חברת הכנסת תמנו-שטה מכירה בוודאי יותר מקרים ממני, אבל גם המקרים שאני מכיר של תלונות שמגיעות מהציבור האתיופי הם רצף בלתי אפשרי.

דב חנין: אני אומר לכם, זה לא יכול להיות.

דב חנין: זה בלתי אפשרי, זה פשוט לא עולה על הדעת.

דב חנין: אני לא רוצה להביא כאן עוד מקרים כי יש כאן אנשים שיודעים להעיד.

דב חנין: אבל אני אומר לכם שאנחנו לא מדברים על מקרים.

דב חנין: אם הבעיה היתה איזה מקרה אחד שנטפל בו, אז בסדר.

דב חנין: נטפל בו ונחקור ומי שצריך לתת את הדין ייתן את הדין.

דב חנין: יש תחושה שאנחנו מדברים על רצף, יש תחושה שאנחנו לא מדברים על מקרים, אנחנו מדברים על תופעה.

דב חנין: ואני אומר לכם, יש פה הרבה מחקרים, לא רק בארץ, גם בעולם, שמשטרה יש לה נטייה להתנהל אחרת מול קבוצות מסומנות.

דב חנין: קבוצות מסומנות יכולות להיות כל מיני קבוצות.

דב חנין: בארץ לפעמים זה יוצאי אתיופיה, לפעמים זה ערבים.

פנינה תמנו: הכי מסומנות זה שחורים, בואו לא נייפה.

דב חנין: שחורים, בטח.

דב חנין: היום יש תחקיר ב"הארץ" על מעצרים עד תום ההליכים של ילדים ערבים בני 14.

דב חנין: ילדים לא עשו עבירות, מעצר עד תום ההליכים.

דב חנין: המשטרה מצוטטת באחד הדיונים שאומרת שהיא לא רוצה שהילד ילך לבית-הספר כי הוא במעצר עד תום ההליכים, ילד בן 14.

דב חנין: אני רוצה להשלים בשלושה דברים מאוד מאוד קצרים.

דב חנין: אני חושב שהמסקנה שלנו בדיון הזה צריכה להיות איזשהו מעקב שיטתי אחרי עבודת המשטרה ופעולת המשטרה ופעולת מח"ש.

דב חנין: אני אומר לך, אדוני, בצער מאוד גדול שההתרשמות שלי מהדיון הזה זה שאתם לא רגישים מספיק ומבינים את התופעה שאנחנו מדברים עליה ולא מתייחסים אליה כתופעה.

דב חנין: מתייחסים אליה באיזה גישה נורא נורא פורמליסטית שאין לה מקום.

פנינה תמנו: אני אומרת יותר מזה.

פנינה תמנו: נדמה שאתם לא מבינים שהמסר שאתם שיגרתם במשך השנים האחרונות זה מסר שאומר שבאופן מגמתי אתם לא רוצים להתעסק בתיקים של גזענות.

פנינה תמנו: אתם צריכים לעשות פה חשיבה מאוד מיוחדת איך אתם הולכים לשנות את כל הנושא הזה שקשור לטיפול בתיקים של גזענות.

פנינה תמנו: כי אני הייתי רוצה לשמוע איך הגעתם בכלל למסקנה שאתם רושמים שגזענות היא לא עבירה פלילית.

דב חנין: את המשפט האחרון אני אומר בהרבה מאוד כאב והרבה מאוד צער.

דב חנין: כאשר זה היחס של המשטרה לקבוצות מסומנות כאלה שיכולות להיות פעם ערבים ופעם אתיופים ופעם אולי יוצאי חבר העמים, וכל מיני קבוצות מסומנות מכל מיני סוגים, התוצאה היא שבצדק האנשים מהקבוצות האלה מאבדים את האמון שלהם גם במשטרה וגם במח"ש וגם בכל הרשויות האחרות.

דב חנין: זה מאוד מאוד מדאיג ומאוד מאוד מסוכן.

דב חנין: ומי שיכול וצריך לעשות פה שינוי מאוד גדול זה אתם, נציגי המשטרה.

דב חנין: זה מערכת המשטרה, ואתם נציגי מח"ש.

דב חנין: תודה רבה.

פנינה תמנו: תודה רבה לדב חנין.

פנינה תמנו: לפני שאנחנו לתשובה ולהתייחסות שלכם שהיא תהיה התייחסות קצרה איך קרה מצב שאחרי שאמרו להם: לכו לאתיופיה, כי זו גזענות להגיד לבן-אדם: לך לאתיופיה אם לא טוב לך בישראל, אתם החלטתם לסגור את התיק.

פנינה תמנו: אבל לפני זה אני רואה באורחים את נציגות כלא אופק.

פנינה תמנו: אני רוצה בדגש ובאמת בקצרה כי יש לנו רבע שעה לדיון, שתספרו לנו מה עלה מפרויקט ייחודי שמובילים בכלא אופק שנקרא: פרויקט שורשים.

פנינה תמנו: אני הגעתי לסיור בכלא אופק ובוודאי שיצאתי עם לב כבד.

פנינה תמנו: הוצג בפניי סרטון שכולל הרבה מאוד תכנים.

פנינה תמנו: אני בטוחה שאתן שעובדות איתם יכולות להביא לנו את השורה התחתונה בתמציתיות.

פנינה תמנו: אותי מעניין מבחינה סטטיסטית.

פנינה תמנו: קל למדוד את זה כי מדברים עם הילדים האלה ושואלים אותם, יש ריכוז מאוד גבוה.

פנינה תמנו: בפרויקט עלה שמרביתם חוו לפני המעצר פגיעה משוטר או התנכלות או התבטאות גזענית.

פנינה תמנו: אני חושבת שדבר כזה שמצביע על התנהלות משטרתית כלפי קטינים בצורה כזו יכולה להוביל אותה בדרך זו אחרת לעבריינות.

<ברכה אינגדאו: ברכה אינגדאו וזו נטע.

<ברכה אינגדאו: קודם כל, אנחנו עובדות סוציאליות בשירות בתי הסוהר, מגיעות מתחום הטיפול.

<ברכה אינגדאו: לנו חשוב היה להגיע לכאן כי יצרנו איזשהו פרויקט ואיזושהי התייחסות שמגיעה בעקבות איזושהי תופעה של ייצוג יתר של נוער יוצאי אתיופיה בכלא אופק.

<ברכה אינגדאו: אנחנו נמצאות שם שנים.

דב חנין: מה השיעור?

דב חנין: מה המספרים בערך?

<ברכה אינגדאו: בין 25% ל-30% של יוצאי אתיופיה, קבוצה מאוד גדולה.

<ברכה אינגדאו: אני נמצאת קרוב לשבע שנים בכלא אופק והנתונים לא משתנים.

<ברכה אינגדאו: גם אם אנחנו עושות איזשהו תהליך של שיקום וטיפול ועושות את העבודה הטיפולית, - - -

פנינה תמנו: לא משתנים או עולים?

<ברכה אינגדאו: גם עולים וגם לא משתנים.

<ברכה אינגדאו: גם אם אנחנו עושים איזושהי עבודה טיפולית ונוגעים בכל מיני היבטים יש דור חדש של נוער יוצאי אתיופיה שמגיע ואנחנו כל הזמן בתפוסה ויש ייצוג יתר.

<ברכה אינגדאו: אני יכולה להגיד שהנערים כן מביעים תחושות של תסכול, תחושות של גזענות.

<ברכה אינגדאו: זה משהו שמאוד מאפיין אותם, זה משהו שעולה מאוד חזק, בעיקר בקרב יוצאי אתיופיה.

פנינה תמנו: אתם רואים את ההבדל בין הילדים מבני הקהילה האתיופית לבין הילדים האחרים שנמצאים שם במשמורת מעצר בכל מה שנוגע לתלונות על המשטרה או גזענות?

שלום גרבינר: אני חושבת שזה נושא מורכב וזה גם נושא שאין לנו לגביו נתונים אמפיריים.

שלום גרבינר: אני כן יכולה להגיד, מישהו העלה את זה, אני חושבת שאת אמרת את זה קודם, שבאמת מה שמאפיין את הנערים שלנו שהם ממוצא אתיופיה שהם באמת אינם דור שני או שלישי לעבריינות, בניגוד לנערים ממוצאים אחרים שהם הרבה פעמים באמת הגיעו ממשפחות והם בעצם נולדו לתוך מעגל של עבריינות בתוך המשפחה שלהם.

שלום גרבינר: לא כולם.

שלום גרבינר: אני חושבת שיש הרבה סיבות לזה שהנערים האלה מרגישים ניכור וחוסר שייכות והרבה פעמים לא מוצאים את עצמם בתוך החברה.

פנינה תמנו: אני הולכת להציב בפניכם שאלה קשה.

פנינה תמנו: האם במהלך עבודתכן בפרויקט שורשים ידעתם שיש שם אחוז נכבד שלא היה צריך להיות שם אלמלא הם היו ילדים אתיופים?

פנינה תמנו: זו שאלה קשה.

פנינה תמנו: אם אין לכם תשובה אתן גם יכולות להגיד שאין לכם תשובה.

<ברכה אינגדאו: אני חושבת שגם בביקור שלך אצלנו בכלא הצלחנו לראות יחד מאיפה אותם נערים מגיעים.

<ברכה אינגדאו: עשינו איזשהו פילוח והיה ניתן לראות שהם מגיעים מאותן שכונות מצוקה, מאותם ריכוזים.

פנינה תמנו: מאותן שכונות.

פנינה תמנו: זה בשבילכם המשטרה, צריך להבין.

פנינה תמנו: זה קריית משה, רמת אליהו, ועוד שכונות.

פנינה תמנו: באמת ישבתי ושאלתי כל ילד וילד איפה הוא גר וגילינו שזה מאותן שכונות.

פנינה תמנו: משמע, המשטרה צריכה לעשות בדיקה, את התדירות של השוטרים שמסתובבים שם.

פנינה תמנו: כי אם זו עבודת השוטר אז הוא צריך עבודה.

פנינה תמנו: הוא מסתובב שם כל יום, אמרו לו ללכת לשם.

פנינה תמנו: יכול להיות שהוא צריך עבודה.

פנינה תמנו: לכו תדעו כמה פעמים הוא עוצר ביום, אולי יש לו מכסה שהוא הציב לעצמו.

פנינה תמנו: זה כמו הסיפור שהיה ברמת אליהו עם הפארק.

פנינה תמנו: ראש העיר הציב שלט בהנחיית המשטרה: משעה כזו עד שעה כזו אסור לאף אחד להיכנס.

פנינה תמנו: זה שכונה של יוצאי אתיופיה.

פנינה תמנו: לא היה שלט כזה באף פארק בכל העיר.

פנינה תמנו: כל הילדים שם התלוננו על קנסות שהם קיבלו באופן סיסטמתי, הוצאה לפועל, עד שמישהו הרים את הכפפה ועלה על התרמית הזו.

<ברכה אינגדאו: עושים איזושהי עבודה עם אותם נערים כדי שהם לא יצאו עם תחושות קשות שהם מביעים שבסופו של דבר הם נפגעים פעמיים: הם גם בכלא נשארים עם תחושות מאוד קשות.

<ברכה אינגדאו: עיקר העבודה שלנו היא על זה.

<ברכה אינגדאו: הביקור שלך ובכלל ההגעה שלנו לכאן זה לבוא ולהגיד שזו תופעה חברתית.

פנינה תמנו: אומץ הלב שלכן הוא לא מובן מאליו.

פנינה תמנו: אתן נמצאות בתוך מערכת ומתריעות כפעמון כי אכפת לכם מהילדים האלה – ישר כוח.

פנינה תמנו: לפני שנעבור לעמותת טבקה ולעוד עדות, אני רוצה לשמוע את המשטרה כי יכול להיות שיהיו דברים שהיא תאמר ואנשים ירצו להגיב.

פנינה תמנו: אני יודעת שאנחנו לא מספיקים.

<קריאה: גברתי היושבת-ראש, אולי ברשותך יתייחסו לזה אחרי שנשמיע מה יש לנו.

פנינה תמנו: לא, ממש לא.

פנינה תמנו: אנחנו נשמח שזה יהיה בסוף כי אני אתן להם שוב פעם התייחסות.

פנינה תמנו: אם נשמע אותם בסוף לא נוכל להתייחס לדברים שיכול להיות שאתם מחזיקים במידה והם שגויים.

פנינה תמנו: המטרה היא בסוף לצאת עם דברים פרקטיים.

פנינה תמנו: אני כבר מראש אומרת לכם שנשארו לנו כחמש דקות.

פנינה תמנו: אני מתנצלת מראש על כך יש פה הרבה אנשים שהגיעו והם לא יוכלו לקבל את רשות

דב חנין: אולי כדאי לעשות דיון המשך.

פנינה תמנו: אמרה היושבת-ראש שאנחנו נעשה דיון המשך בעוד חודשיים.

פנינה תמנו: כלומר, אנחנו לא הולכים להרפות מהנושא הזה.

פנינה תמנו: בבקשה, נציגי המשטרה.

פנינה תמנו: שם ודרגה לפרוטוקול.

<אורי מכלוף: לי קוראים אורי מכלוף.

<אורי מכלוף: אני ראש חטיבת החקירות.

פנינה תמנו: אורי, רגע.

פנינה תמנו: אף אחד לא מתפרץ בזמן שהוא מדבר.

פנינה תמנו: בבקשה לרשום נקודות ואם יתאפשר ניתן.

<אורי מכלוף: חשוב לי לציין תפקיד אחד שעשיתי בשירות שלי.

<אורי מכלוף: הייתי חמש שנים וחצי מפקד תחנת קריית-מלאכי.

<אורי מכלוף: מי שמכיר את האוכלוסייה שם, יותר מ-50% זה מהעדה האתיופית.

<אורי מכלוף: הכרתי את העדה.

<אורי מכלוף: אני מתחבר למה שאמרתם פה.

<אורי מכלוף: כולי באמת מצומרר בגלל הסיפורים ששמעתי.

<קריאות: - - -

פנינה תמנו: חבר'ה, אנחנו רוצים לשמוע אותו.

פנינה תמנו: זה נרשם לפרוטוקול.

פנינה תמנו: אם לא יירשם לפרוטוקול ויהיה בלגן לא נוכל לטפל בדברים.

<אורי מכלוף: אני אמור להתעסק בעובדות ולא רק ברגשות.

<אורי מכלוף: אין לי כוונה להתעסק ולהתווכח עם רגשות.

<אורי מכלוף: צר לי על הדברים שנאמרו פה, דברים קשים.

פנינה תמנו: זה עובדות.

פנינה תמנו: נאמרו עובדות, תתייחס לעובדות.

<אורי מכלוף: דקה, תני לי לסיים.

<אורי מכלוף: לגבייך חברת הכנסת, לפתיח שלך אני מתחבר במילה, מילה, מילה.

<אורי מכלוף: אין לי ויכוח עם מה שאמרת.

<אורי מכלוף: אפשר לשמוע את מה שאמרת ואני מתחבר במילה מילה.

<אורי מכלוף: אבל כן הייתי מבקש להגיד לכל הציבור פה: חבר'ה, המפגש של האזרח מהעדה לא אמור להיות במשטרה, הוא אמור להיות לפני.

דב חנין: הם לא נגד זה, הם בעד.

דב חנין: אתה פונה אליהם כאילו הם שהם - - -

<אורי מכלוף: סליחה, אדוני.

<אורי מכלוף: לא הפרעתי.

<אורי מכלוף: אתם פונים למשטרה, ובצדק, על תלונות כאלה ואחרות.

<אורי מכלוף: אני אומר לך פה, אני אתן גיבוי, הארגון ייתן גיבוי לשוטרים שיפעלו על-פי חוק ועל פי הנוהלים וההנחיות.

<אורי מכלוף: אני לא פה לתת חיפוי לאף שוטר.

<אורי מכלוף: מכיר אותי ידידי סעדה ממח"ש.

<אורי מכלוף: אני אומר, מי שעושה משהו בניגוד לחוק, ביגוד לנוהלים והנחיות שישלם.

<אורי מכלוף: אני לא פה בשביל לתת חיפוי לאף אחד.

פנינה תמנו: שישלם – איפה?

<קריאה: מח"ש נותנת להם גיבוי, אתה לא צריך לתת גיבוי.

פנינה תמנו: אדון, אדון, זה לא תורם.

פנינה תמנו: הצעקות וקריאות הביניים לא יתרמו.

<אורי מכלוף: תאמינו לי שיש לא מעט שוטרים שמשלמים בתפקיד שלהם, מועמדים לדין, ואפילו נשפטים למאסר.

פנינה תמנו: אדון אורי, אנחנו נעלה פה שני דברים פרקטית כי לא נשאר הרבה זמן: למי תיתן גיבוי?

פנינה תמנו: למח"ש שסוגרים את התיקים?

<קריאה: למח"ש.

<קריאה: זה עובדתית, זה עובדה.

פנינה תמנו: רגע, סליחה.

פנינה תמנו: למי אתה תיתן גיבוי?

פנינה תמנו: למח"ש?

פנינה תמנו: אני רוצה לדעת מה המשטרה עושה?

פנינה תמנו: איזה צעדים משמעתיים יש לה?

פנינה תמנו: בוא נגיד שיש משפחה שלא יכולה להגיש תלונה למח"ש ומגיעה אליכם ידיעה.

<קריאה: גברתי, אני בקריית מלאכי ואני לא סומך על התהליך הזה.

<קריאה: הוא היה מפקד התחנה בקריית מלאכי ותחתיו קרו מלא דברים.

<קריאה: גם הייתי אצלו בתחנה מלא פעמים.

<קריאה: ההתנהלות של המשטרה בזמן שהוא היה שם – אני לא סומך על התהליך הזה.

<קריאה: אם לא יהיה פיקוח על כל הסיפור הזה אז כל הסיפור הזה ייסגר כמו שזה קרה - - -

פנינה תמנו: רגע, סליחה.

פנינה תמנו: הוא נציג המשטרה.

פנינה תמנו: כשאנחנו מדברים על תהליך בתוך המשטרה בוודאי שלא מדובר על אדם אחד.

פנינה תמנו: אני אומרת לכם, משטרת ישראל לא מטפלת אפילו בהליך משמעתי כזה או אחר, כהוא זה, במי שמתנכל, משתמש בגידופים גזעניים, וכמובן עובר דרך אלימות כמו אותו חייל שקיבל שתי סטירות ונגמר בטרגדיות.

פנינה תמנו: אני רוצה לדעת מה המשטרה מתכוונת לעשות.

פנינה תמנו: אתם יכולים להגיד: לא עשינו כלום, אנחנו מתכוונים לעשות.

<אורי מכלוף: לגבי עבירות ששוטרים מבצעים, וזה עולה גם מתוך חקירה או מתלונות של אזרחים גם במכתבים, התלונות מן הסתם עוברות למח"ש.

<אורי מכלוף: זה הנוהל, זה החוק.

<אורי מכלוף: אנחנו לא מתעסקים בשוטרים אלימים, בשוטרים שסרחו.

<אורי מכלוף: מי שאמור לטפל בהם – מח"ש.

<אורי מכלוף: אם יש עבירות מסוימות שמח"ש לא בסמכותה - - -

פנינה תמנו: לא, אני רוצה שתבהיר לי נקודה פשוטה.

פנינה תמנו: מפקד שמע את השוטר שלו אומר כושי, מה המשטרה עושה?

<אורי מכלוף: זה התהליך מול מח"ש.

<אורי מכלוף: יש עבירות של עד שנה שמח"ש לא מתעסק איתן.

<אורי מכלוף: זה עובר לקצין תלונות ציבור שבודק אותו במישור המשמעתי וזה הולך להליך המשמעתי.

<אורי מכלוף: אם תיתנו לי פה דוגמאות שאפשר יהיה להתייחס אליהן פרטנית, אני אשמח.

<אורי מכלוף: אם תרצי לשלוח לי דוגמאות כדי לבדוק אותן ולתת לך תשובה, אני אשמח לעשות את זה.

פנינה תמנו: מה שאתה אומר לי זה שהמשטרה לא יכולה לעשות שום דבר.

<אורי מכלוף: לא, המשטרה עושה במישור המשמעתי.

<אורי מכלוף: במישור הפלילי מתעסקים עם זה מח"ש.

<אורי מכלוף: אם מח"ש מחליטים להגיש כתב אישום - - -

פנינה תמנו: משאמרו מח"ש כי גזענות היא אינה עבירה פלילית ברצוני לדעת מה המשטרה עושה נגד שוטרים שחלקם נגועים בדעות קדומות, חלקם גזענים פשוט.

פנינה תמנו: אני אומרת לכם מעדויות שאני מכירה באופן אישי שלבוא לילד ולפוצץ אותו במכות אחרי שהוא אמר לו: אתה לא תקרא לכושי, זה להביא אותו למצב אקטיבי ואחר כך להפיל עליהם תיקים שנקראים תקיפת שוטר.

<מהרטה ברוך רון: פנינה, אני רוצה לתת ציטוט של תגובת המשטרה למחקר שהיה באוניברסיטת בן-גוריון.

<מהרטה ברוך רון: המשטרה שם אומרת:

<מהרטה ברוך רון: הטענה כי שיקול הדעת של גורמי אכיפת החוק מושפע מזהות אתנית מגדרית מופרכת.

<מהרטה ברוך רון: אז קודם כל, בוא נודה בעובדות ונגיד שיש פה בעיה של גזענות.

<מהרטה ברוך רון: הדבר הראשון בדרך לפתרון זה הכרה בבעיה.

פנינה תמנו: מהרטה, סליחה.

פנינה תמנו: מהרטה הביאה ציטוט מאוד חשוב.

פנינה תמנו: אני רוצה לשמוע אותה, תגידי לי מה המשטרה עושה כי אני מאורי לא מצליחה לקבל תשובות.

<עינת צוברי: לי קוראים עינת ואני ראש מחלקת שיטור קהילתי.

<עינת צוברי: אני רוצה ברשותכם לדבר קצת על הפן הקהילתי, על מה המשטרה כן עושה, והמשטרה עושה הרבה.

<עינת צוברי: קודם כל, אנחנו מבינים, ואני משערת שכולם יודעים את זה, שבארגון כל כך גדול כמו משטרת ישראל נעשים הרבה מאוד דברים טובים.

<עינת צוברי: לפעמים גם קורים דברים שהם לא טובים ולא צריך לקרות, ובשביל זה הם נבדקים.

<עינת צוברי: ברשותכם, אני כן רוצה להתייחס לדברים שאנחנו כן עושים כי אנחנו רוצים לצאת מפה, כמו שאמרת, בדברים פרקטיים.

פנינה תמנו: במיקוד, בבקשה, על טיפול בשוטרים סורחים.

<עינת צוברי: טיפול בשוטרים סורחים, כמו שאת יודעת, לא מצוי לפתחנו.

<עינת צוברי: בשביל זה יש את משרד המשפטים.

פנינה תמנו: כשזה פלילי.

פנינה תמנו: אמרו: גזענות לא אצלנו.

פנינה תמנו: אני רוצה לדעת מה אתם עושים.

<עינת צוברי: אבל כדי לבדוק ולוודא שלא תהיה גזענות כלפי אף אוכלוסייה בתוך החברה הישראלית שמורכבת, כמו שאתם יודעים, מהרבה מאוד תרבויות והרבה מאוד קהילות, אנחנו מבצעים הרבה מאוד נושאים כדי להכיר את כל החברות שנמצאות בתוך החברה הישראלית, כמו למשל, הקהילה החרדית, הערבית, הלהט"בים, החברה האתיופית, ואנחנו עושים הרבה מאוד פעילויות.

<קריאה: אנחנו מדברים על חוק וזכויות, אנחנו לא מדברים להכיר תרבויות - - -, אנחנו מדברים על בני אדם.

<קריאה: אתם מגנים על בני אדם ועל זכויות של - - -

<עינת צוברי: החוק והזכויות – גברתי, אם תיתני לי לדבר - - -

פנינה תמנו: האגודה הישראלית, תודה.

פנינה תמנו: העמדה שלכם נשמעה.

<עינת צוברי: אנחנו הקמנו וקיימים.

<עינת צוברי: יש מרכזי שיטור קהילתיים בתוך כל החברה הישראלית, גם בתוך שכונות אתיופיות שיש בהן ריכוזי קהל אתיופי עם שוטרים קהילתיים.

<עינת צוברי: אנחנו עושים מאמץ עילאי לגייס שוטרים שהם יוצאי העדה האתיופית כדי להיות - - -

פנינה תמנו: אני לא רוצה ללכת לכוח-אדם.

<עינת צוברי: אני לא הולכת לכוח-אדם.

<עינת צוברי: שאלת מה אנחנו עושים פרקטית ברמה חינוכית.

פנינה תמנו: סליחה גברתי, אני רוצה לשאול אותך שאלות כי אני לא מקבלת תשובות.

פנינה תמנו: אם את מדברת על שוטרים קהילתיים, אני רוצה שתגידי לי האם יש להם מעקב כמה תיקים נפתחים מידי רבעון לקטינים יוצאי אתיופיה.

<עינת צוברי: אני רוצה להגיד שיש לנו תוכנית שקוראים לה מיל"ה, אפרופו נתת הזדמנות לשירות בתי הסוהר.

<עינת צוברי: אני רוצה לספר לך על תוכנית שלנו.

<עינת צוברי: לנו יש תוכנית שקוראים לה מיל"ה.

פנינה תמנו: לא באתי לשמוע על תוכניות, אנחנו באנו לשמוע מה המשטרה עושה.

<עינת צוברי: לא, אבל את לא יכולה לדבר עם גופים - - -, והמשטרה עושה דברים גם בהיבט מניעתי וצריך להתייחס לזה.

פנינה תמנו: לא, צר לי.

פנינה תמנו: אנחנו נשמע את זה בוועדת הפנים בהרבה מאוד הזדמנויות.

פנינה תמנו: אל תציגי לי לא את הפרויקטים - - -

<עינת צוברי: אם אנחנו לוקחים 200 בני נוער השנה יוצאי העדה האתיופית - - -, ועוברים איתם תהליך - - -

פנינה תמנו: זה הטיפול.

פנינה תמנו: סגירת תיקים לא שם.

<קריאה: - - - עם הקהילה האתיופית, למה?

<עינת צוברי: לא, אנחנו עושים את זה לכל בני הנוער, פשוט התייחסתי מספרית.

פנינה תמנו: אני שואלת שאלה פשוטה.

פנינה תמנו: נציגי המשטרה, אני ארשום את זה לפרוטוקול שאתם פשוט לא רוצים לענות על השאלה.

פנינה תמנו: אני לא רוצה לדעת מה התוכניות הטיפוליות שיש לכם, אנחנו מדברים שלב לפני.

<עינת צוברי: את שאלת מה אנחנו עושים כדי למנוע את זה.

פנינה תמנו: אני רוצה לדעת לא את הטיפול שאתם נותנים לאוכלוסייה.

פנינה תמנו: אני שוב פעם אומרת, מה הטיפול שמקבלים השוטרים שנוקטים בצורה גזענית?

<עינת צוברי: אם תרשי לי אני רוצה לומר שמה שעושים עם השוטרים אחרי שהם התנהגו בצורה גזענית לא מצוי לפתחנו.

<עינת צוברי: בשביל זה יש את משרד המשפטים.

<עינת צוברי: אבל אנחנו - - -

פנינה תמנו: ולפני?

<קריאות: - - -איפה רוח המפקד - - -

פנינה תמנו: אני אסגור את הדיון.

<עינת צוברי: אנחנו מנסים למנוע את זה.

<עינת צוברי: לכן, אנחנו מעבירים סדנאות - - -

דב חנין: כמה שוטרים הועמדו לדין על גזענות?

דב חנין: אתם לא יודעים את זה?

פנינה תמנו: למי שנמצא סביב השולחן, זה מצולם.

פנינה תמנו: אתם לא רוצים שיחשבו חלילה בציבור הישראלי שאתם מנצלים את זה שאני יושבת פה ומתפרצים.

<קריאה: תני לנו לשאול שאלה.

פנינה תמנו: לא אתן לך לשאול שאלה.

פנינה תמנו: אני רוצה לשמוע ממה שאת אומרת, ואני חושבת שהיתה פה שאלה מאוד מאוד חשובה של דב חנין, ואני רוצה לשמוע אחרי זה את עמדתו של חבר הכנסת שמעון סולומון.

פנינה תמנו: הוא שואל אותך כמה שוטרים הועמדו בסוף?

דב חנין: הועמדו לדיון על גזענות.

דב חנין: זו הרי מערכת שלכם.

דב חנין: אני לא אומר שאתם מעמידים, הם מעמידים.

דב חנין: אבל אתם יודעים אצלכם במערכת כמה שוטרים הועמדו לדין על גזענות, נניח השנה.

דב חנין: 50, 100?

<אורי מכלוף: למה אתה קורא גזענות?

דב חנין: לא יודע, עבירות גזענות.

פנינה תמנו: סטירה לבחור.

<אורי מכלוף: סטירה זה תקיפה.

<אילנית מששה סלמסה: מה עשיתם עם אותם השוטרים שחשמלו אותו, אזקו אותו וזרקו אותו?

<אילנית מששה סלמסה: חיפיתם עליהם.

סלמסה: השוטרים שפגעו באחי צריכים לעמוד לדין.

סלמסה: יש לנו את הפרטים שלהם והם ממשיכים את העבודה שלהם ולא קורה כלום.

סלמסה: צריך לעצור את זה.

<אילנית מששה סלמסה: ארבעה חודשים והם עדיין עובדים.

<אורי מכלוף: אנחנו כארגון לא מחפים על אף אחד שסרח וטעה וכשל בתפקיד שלו.

<אורי מכלוף: מי שעשה שישלם על מה שעשה.

<אילנית מששה סלמסה: אז מה קרה?

<אילנית מששה סלמסה: ארבעה חודשים והם עדיין עובדים.

<קריאה: אבל אין פלא ש-95% מהתלונות נסגרות לפני חקירה - - -

פנינה תמנו: משפחת סלמסה, נציג טבקה, אתה מפריע לי באופן סיסטמתי.

פנינה תמנו: אני קוראת לך לסדר.

פנינה תמנו: אני אוציא אותך, אני לא צריכה אפילו לקרוא לך סדר.

פנינה תמנו: סליחה, זה מפריע וזה לא נותן לי לנהל אתה דיון.

פנינה תמנו: אני מבינה שכולם רוצים לומר את הדעות.

פנינה תמנו: אין מה לעשות, הזמן קצר.

פנינה תמנו: לא כולם יכולים לדבר.

פנינה תמנו: כדי לשמוע אנחנו יכולים לעשות גם ארבע שעות ולצאת בלי תוצאות.

פנינה תמנו: נציגי המשטרה, מה שעולה מהדברים שלכם זה שבעצם יכול להיות שחייבים לעשות פה חשיבה מחודשת איך ממגרים את התופעות שעולות פה, כי אני לא חושבת שמי מכם - - -

<עינת צוברי: לכן, רציתי לומר לך מה אנחנו כן עושים.

<עינת צוברי: אנחנו פועלים לחנך את השוטרים שלנו כדי שגם היחס הראשוני אם וכאשר יש שוטרים שיש להם גישה אחרת - - -

פנינה תמנו: האם המפכ"ל התייחס בחוזרים שהוא שולח, בפקודות שלו למשטרה, שאסור להתנהג בצורה גזענית?

פנינה תמנו: האם הוא חידד נהלים בעקבות תלונות שהגיעו אליכם?

<עינת צוברי: רק אתמול היה לנו - - - מורחב לכל הקצונה הבכירה בנושא של חברה רב-תרבותית שעסקה גם בנושא של הקהילה האתיופית, לרבות הצגת יחיד של יוצאי העדה האתיופית שבאה והסבירה על התפיסות של הקהילה, על איך שהם מרגישים במגע מול המשטרה.

פנינה תמנו: האם סוגיית הגזענות עלתה?

<עינת צוברי: בוודאי, כל הנושא של חברה רב-תרבותית.

<עינת צוברי: אנחנו עושים את זה, המשטרה עושה את זה.

דב חנין: אפשר לקבל את הסילבוס שלכם בנושאים האלה, משהו מעבר לקראת הדיון הבא?

<עינת צוברי: אנחנו מלמדים את עצמנו.

פנינה תמנו: אומרת לי מנהלת הוועדה שאנחנו צריכים לסיים.

פנינה תמנו: אני רוצה לתת לטבקה להציג את הנתונים שלהם.

פנינה תמנו: אני רוצה שייכתב בפרוטוקול שאני רוצה שתעבירו לוועדת הפנים לקראת הדיון בעוד חודשיים מה הפעולות שמתבצעות במשטרה למיגור אפליה.

<עינת צוברי: בשמחה.

<עינת צוברי: הזכרת את שכונת רמת אליהו ואת רחובות.

<עינת צוברי: אני רוצה לומר לך שאנחנו גם סימנו תחנות שבהן אנחנו פועלים כתחנות עומק.

<עינת צוברי: עושים שם חריש והליך חינוכי של כל השוטרים עם הקהילה האתיופית לצורך חברות, לצורך שיתוף פעולה, ליצור שיח.

דב חנין: אנחנו צריכים לקבל את החומר הזה.

פנינה תמנו: המשטרה תעביר עד לדיון הבא בעוד חודשיים כפי שקבעה יושבת-ראש הוועדה את כל מה שנעשה במיקוד על מיגור אפליה וגזענות, כולל ההליכים המשמעתיים ומה ההחלטות שנלקחות.

דב חנין: כולל הסילבוסים, תוכניות ההכשרה.

פנינה תמנו: סילבוסים, תוכניות הכשרה, וכולל האם היה ריענון כלשהו, וגם על העניין המשמעתי, כפי שאמרתי.

פנינה תמנו: אנחנו רוצים שכל זה יגיע לוועדה מספיק זמן מראש כדי שנוכל ללמוד את זה.

פנינה תמנו: לפני שאני עוברת לטבקה אני רוצה שחבר הכנסת שמעון סולומון יתייחס לדברים של המשטרה.

שמעון סולומון: לא למשטרה, אני אתייחס בכלל.

שמעון סולומון: איחרתי כי היה דיון נוסף בנושא הגזענות של המשטרה בשדולה אחרת, וזה מתסכל לראות שבכל הכיוונים שאתה לא בודק יש צרה צרורה שאנחנו צריכים לטפל בה.

שמעון סולומון: אני יכול להגיד על עצמנו שלא יעבדו עלינו.

שמעון סולומון: לבוא ולהסביר לנו פה כל פעם מחדש מה התוכניות שעושים ואת התהליכים, אני חושב שזה עבודה בעיניים.

שמעון סולומון: בינינו יש כאלה שמעורבים יותר או פחות בקהילה, אבל יש חוסר אמון מוחלט.

שמעון סולומון: יש גם ריקבון מוחלט בתוך המשטרה.

שמעון סולומון: עצם זה שפה באים ומסבירים שהכול בסדר - - -

<עינת צוברי: - - -

פנינה תמנו: לחבר הכנסת יש את הזכות לומר את דבריו.

שמעון סולומון: אני אגיד את זה.

שמעון סולומון: תסלחי לי, אני אגיד את המשפטים.

שמעון סולומון: חברים, אני לא צריך עזרה.

שמעון סולומון: אני אגיד את הדברים.

שמעון סולומון: כשאנחנו מדברים על משטרה יש שוטרים בתוכה, יש בני אדם שיש להם עמדות.

<אורי מכלוף: 30,000 שוטרים ואתה עושה הכללה - - -

שמעון סולומון: תן לי להסביר.

שמעון סולומון: אסור לך להפריע, לי מותר להפריע לך.

שמעון סולומון: כחבר כנסת מותר לי להפריע לך.

<אורי מכלוף: אבל אתה מכליל ציבור שלם של - - -

שמעון סולומון: תן לי להשלים את המשפטים, אתה תבין למה אני מתכוון.

פנינה תמנו: אני בטוחה שזה חבר הכנסת האחרון שאפשר להגיד עליו - - -

שמעון סולומון: אנחנו מדברים על משטרה.

שמעון סולומון: חברים, יש לי גם חברים שוטרים.

פנינה תמנו: אני חושבת שאתם לא צריכים לתת לו ציונים.

פנינה תמנו: גם אם הוא חושב שהמשטרה כולה רקובה יש לו - - -

שמעון סולומון: חברים, תנו לי להגיד כמה משפטים.

שמעון סולומון: אני אסביר עוד פעם למה התכוונתי כשאמרתי ריקבון.

שמעון סולומון: כשאנחנו מדברים על משטרה יש שוטרים, יש בני אדם.

שמעון סולומון: יש שוטרים בודדים שסורחים.

שמעון סולומון: אם אנחנו פה נגיד ונסביר שהמשטרה היא בסדר, עושה את העבודה שלה, אנחנו חוטאים.

שמעון סולומון: אנחנו לא פחות ציוניים מכם שדואגים למשטרה ושדואגים לשוטרים ושדואגים לאזרחים, לא פחותים.

שמעון סולומון: אנחנו רק אומרים דבר אחד – יש שוטרים בודדים שיש להם עמדות והם סורחים ופוגעים באזרחים וצריך לטפל בהם.

שמעון סולומון: לא יכול להיות שנדבר על המשטרה כגורם אחד וכולו בסדר.

שמעון סולומון: בריקבון התכוונתי שיש שוטרים בודדים.

שמעון סולומון: אני אומר לכם, אני גר בשכונה שהיא די בסדר כמו כולנו.

שמעון סולומון: הבן שלי בא ברגל ועוצרים אותו שוטרים מבין החברים שלו – הבן שלי.

שמעון סולומון: הוא אומר להם: מה אתם רוצים ממני?

שמעון סולומון: ואז: תביא תעודת זהות.

שמעון סולומון: לא, אני בגיל 17.

שמעון סולומון: יש כאן מצב שאם אתם לא תיקחו, ואם לא תסמס תוך כדי ותקשיב לנו גם, זה רק מראה את - - -

פנינה תמנו: - - -מצד דוברת משרד המשפטים - - -

שמעון סולומון: צריך להתייחס לנושא הזה בכובד ראש.

שמעון סולומון: יש אזרחים שאין להם ביטחון, שהם מסתכלים ימינה ושמאלה ובודקים אותם.

שמעון סולומון: כדי לא להקצין לא אגיד גם את הדברים שאני עובר ואיך מתייחסים אלי כשאני עם מכנסיים קצרים ועם טריקו.

שמעון סולומון: אנחנו לא משחקים בנדמה לי.

שמעון סולומון: יש כאן מצב חמור, משבר חמור.

שמעון סולומון: אם לא תיקחו אותו ברצינות ותבדקו לעומק, לא אירוע תרבותי שזה מכובד.

שמעון סולומון: גם אני הייתי בשני אירועים, זה מצוין להכיר את התרבות, מה המאכלים, מה הלבוש.

שמעון סולומון: אני לא מדבר על זה.

שמעון סולומון: יש כאן מצב חמור, יש כאן משבר אמון.

שמעון סולומון: יש כאן בני קהילה שכשקורה להם משהו הם לא פונים למשטרה.

שמעון סולומון: ריבונו של עולם, של מי המשטרה?

שמעון סולומון: המשטרה היא שלי ושל האזרחים.

פנינה תמנו: תודה, חבר הכנסת סולומון.

שמעון סולומון: שנייה, אני אגיד כמה משפטים.

שמעון סולומון: לא יכול להיות שיש כאן משבר אמון עמוק ולא מטפלים בשורש ומסבירים למה זה קורה ומה עושים לעתיד ולהמשך.

שמעון סולומון: לכן, אני חושב שהדיון צריך להיות כמו שאני עשיתי עם הצבא.

שמעון סולומון: אמרתי: לא רוצה לשמוע מה עשיתם, אני רוצה לשמוע מה הצעדים הכי עמוקים להמשך.

שמעון סולומון: לצערי הרב, בדיון הזה מסבירים ולא אומרים בדיוק מה הולכים לעשות.

שמעון סולומון: זה מה שמדאיג אותו, זה חמור.

שמעון סולומון: אני לא חבר בוועדה הזו אבל חייבים לבדוק ולומר מה עושים הלאה.

שמעון סולומון: לא יכול להיות שיסבירו לנו כל פעם מחדש.

שמעון סולומון: אנחנו קהילה שקטה, אנחנו שומרי זכויות וחוקים.

שמעון סולומון: אנחנו לא עבריינים.

פנינה תמנו: חבר הכנסת סולומון, אני חושבת שהדברים - - -

שמעון סולומון: עוד משפט, עוד משפט.

פנינה תמנו: שמעון, בבקשה תסכם כי אנחנו רוצים לתת לטבקה להציג את הנתונים.

שמעון סולומון: בסדר גמור.

שמעון סולומון: יש כאן משוואה נוספת, חברים.

שמעון סולומון: אני דווקא פה אגיד שבתוך המצב החמור הזה אני דווקא רואה במשטרה בנושא גזענות כמו שהיה בפתח-תקווה רצים ותופסים.

שמעון סולומון: אבל כשמגיעים לבית-משפט משחררים אותם.

שמעון סולומון: זה המשוואה השנייה.

שמעון סולומון: זה לא רק המשטרה.

שמעון סולומון: יש כאן שני דברים.

שמעון סולומון: אם המשטרה אוכפת ומביאה לבית-משפט ושם לא מקבלים את העונשים הנכונים זו בעיה חמורה ביותר.

שמעון סולומון: כי למשל, כשגילו גזענות ושוטרים תפסו אותו, וזה מקרה אמיתי, במשטרה אומרים: אנחנו נשחרר אותו, וסליחה בית-ספר המשפט, זה גם כן חמור.

שמעון סולומון: לכן, ב-9 לינואר על אותו עניין אני מקיים דיון בוועדת החוקה, חוק ומשפט על זה שבתי המשפט מנותקים מהאזרחים.

פנינה תמנו: נמצאת פה דוברת משרד המשפטים שסירבתם.

פנינה תמנו: שיירשם, משרד המשפטים סירבו לשלוח פרקליט בן הקהילה שמכיר את התופעות, שיודע להצביע על הרבה מאוד דברים שיכלו לשפוך אור כדי לעזור לנו במלאכת העבודה ולשקם.

פנינה תמנו: משרד המשפטים שעומדת בראשו שרת המשפטים שכל הזמן אומרת שהיא נגד גזענות, סירבו לתת להם.

פנינה תמנו: הם סירבו ואנחנו גם רואים את התוצאות עם מח"ש.

פנינה תמנו: חבר הכנסת סולומון, תסכם.

שמעון סולומון: שנייה.

שמעון סולומון: את נכנסת לי בדברים, יש לך קול - - -

פנינה תמנו: תסכם.

פנינה תמנו: נתתי לך יותר מכל חברי הכנסת, אני רוצה לעבור לטבקה.

פנינה תמנו: תסכם, משפט אחרון.

שמעון סולומון: חבר'ה, אני הכי מסודר בעולם.

שמעון סולומון: אני אומר את הדברים שלי עד הסוף.

שמעון סולומון: לכן חברים, יש גם משוואה שנייה.

שמעון סולומון: אני אומר לכם שבבתי המשפט עם כל הגלימות והחליפות, כשמגיעים לשם המקרים האמיתיים כשמעמידים אותם למשפט, אם אין שם הרתעה, אם לא מענישים שם באופן שמרתיע, אני חושב שלא עשינו כלום.

פנינה תמנו: תודה רבה, חבר הכנסת שמעון סולומון על הדברים מאוד מאוד חשובים האלה.

פנינה תמנו: אני יודעת שרק התחלנו דיון שהוא מאוד חשוב ואנחנו לא מסיימים אותו פה.

פנינה תמנו: כפי שאמר חבר הכנסת שמעון סולומון, הוא הולך לאגף את זה מהכיוון של ועדת החוקה.

פנינה תמנו: אנחנו פה נקיים עוד חודשיים את הדיון על המשטרה ומח"ש - מה עושים.

פנינה תמנו: אני אומרת לכם, אתם גם תצטרכו לעשות שיעורי בית ולבוא עם נתונים.

פנינה תמנו: שיירשם לוועדה שהכנסת מבקשת לדעת כמה תיקים של יוצאי אתיופיה.

פנינה תמנו: אתם אמרתם קודם שאתם מכירים את התיקים.

פנינה תמנו: אנחנו רוצים לדעת פילוח של כמה תיקים נפתחו על תלונות של גזענות, כמה מהם הגיעו למיצוי.

פנינה תמנו: אתה אמרת שיש לכם תיקים שמגיעים להרשעה וגם חשוב שנדע.

שמעון סולומון: נדמה לי שסוגרים 93% במח"ש, נכון?

<קריאה: 94%.

<משה סעדה: הנתון שאתה אומר אין לו קשר למציאות, אבל זה בסדר.

<משה סעדה: זה לא קשור ל - - -

פנינה תמנו: אתה רושם לך מה אני מבקשת שיהיה לוועדה לדיון הבא?

פנינה תמנו: שיהיה פילוח איך התיקים האלה מגיעים ואיפה הם מוצאים את עצמם בסופו של דבר.

פנינה תמנו: המשטרה, אתם יודעים מה אתם אמונים לעשות כי בדיון הבא אנחנו נקבל את הכול ואנחנו נעשה דיון על זה ואיך הולכים הלאה.

פנינה תמנו: אני אומרת לכם שבאמת ציפיתי לשמוע פה דברים פרקטיים אחרי כל המקרים שמגיעים לשר אהרונוביץ שאכפת לו מהנושא, אבל לא שמענו דברים פרקטיים.

פנינה תמנו: אני מעבירה את רשות הדיבור לעמותת טבקה שעוסקת בסנגור וסיוע משפטי ליוצאי אתיופיה, בוודאי בתיקים שקשורים לגזענות וגם תקיפת שוטרים או מה שסביב זה.

פנינה תמנו: לאחר מכן כנראה נסכם את הדיון.

פנינה תמנו: אני יודעת שהגיעו לפה עדויות אישיות וארגונים, אבל צר לי.

פנינה תמנו: כולכם יודעים שהדלת שלי ושל שמעון וגם עכשיו של מירי יושבת-ראש הוועדה פתוחה.

פנינה תמנו: הדיון הזה רק התחיל.

פנינה תמנו: אדוני, בבקשה.

- דויט: תודה רבה.

- דויט: אנחנו עמותת טבקה – שוויון וצדק ליוצאי אתיופיה מטפלים במאות תיקים במהלך השנים, עשרות בכל שנה.

- דויט: אני רק אציין מקרה אחד מיני רבים מחוסר זמן.

- דויט: בני היילי שהרשה לנו להשתמש בשם האמיתי שלו, תחנת קריית מלאכי, אדוני השוטר.

- דויט: ב-11.6 השנה הגיעו לבית המשפחה שני שוטרים וטענו שיש להם צו חיפוש ונכנסו לבית.

- דויט: בני המשפחה ביקשו על-פי החוק שהשוטרים יזדהו בתעודות זהות, תעודות שוטר, ושיראו להם את צו החיפוש על-פי המתבקש.

- דויט: השוטרים הגיבו בכעס ובאלימות.

- דויט: במקום להיענות לדרישה הם נענו בכעס ובמכות למשפחה.

- דויט: בני נלקח מהבית באזיקים לתחנה ומשם אמרו לו: אם לא תשתוק, אם בא לך לחיות בעיר הזו, אתה תשתוק ולא תגיד שום דבר.

פנינה תמנו: במילים האלה?

- דויט: במילים האלה: אם אתה רוצה להמשיך לחיות בעיר הזו תהיה בשקט.

- דויט: לאחר מכן כשבדקו את צו החיפוש, צו החיפוש נועד היה לכתובת אחרת לגמרי.

- דויט: השוטרים האלה נכנסו לבית שלא היו צריכים להיכנס אליו.

- דויט: אולי בגלל זה משפחה אתיופית, אבל מה זה משנה.

פנינה תמנו: האם זה שכונה של יוצאי אתיופיה שיש שם ריכוז גבוה?

- דויט: לא יודעים.

- דויט: הכתובת לא היתה אותה כתובת ונכנסו לשם.

פנינה תמנו: אני לא סתם שואלת את זה, כי לאחרונה היה בלבול בזהות של אדם רק בגלל צבע עור.

- דויט: כתובת, מס' בית לא נכון.

- דויט: לקחו אותו לתחנה ושם היתה שוטרת מג"ב שנזפה באותו עצור ללא בעיות.

- דויט: בסופו של דבר, היכו אותו, השפילו אותו.

- דויט: בסופו של דבר, הוגשה תלונה למח"ש ומח"ש סגרו את התיק בטענה: נסיבות העניין אינן מצדיקות פתיחה בחקירה פלילית.

- דויט: 94% מהתלונות נסגרות אפילו שמתחילים לחקור את העניין.

- דויט: יש פה משהו שיטתי, סיסטמתי, מצד המשטרה, קודם כל.

- דויט: תוקפים יוצאי אתיופיה ובסוף כשהם רואים שהדברים הולכים להיות נגדם רושמים דוח כוזב.

פנינה תמנו: על תקיפת שוטר, זה קבוע תקיפת שוטר.

דב חנין: תרבות תקיפת השוטרים.

- דויט: זה מקובל, בית-משפט מקבל את זה, מאשר את זה.

- דויט: למה לא? כי זה שוטר.

פנינה תמנו: תודה רבה.

פנינה תמנו: צר לי, מנכ"ל טבקה.

פנינה תמנו: אנחנו ניתן לכם בדיון הבא לפתוח.

אברהם נגוסה: - - -

פנינה תמנו: אברהם, אתה עושה את זה באופן קבוע וסיסטמתי.

פנינה תמנו: אל תפריע לי.

פנינה תמנו: אל תפריע לי, אני אוציא אותך.

פנינה תמנו: אל תנסה אותי.

פנינה תמנו: תודה רבה, הנקודה הובהרה.

פנינה תמנו: אנחנו ניתן לזיוה.

פנינה תמנו: שייכתב בפרוטוקול שבפעם הבאה אנחנו נפתח עם עדותו של אמיר סבהט שהגיע כל הדרך לכאן והיה לו חשוב להגיע.

פנינה תמנו: אחיו שם קץ לחייו אחרי התעללות מאוד קשה של המשטרה.

פנינה תמנו: הם טענו שהוא גנב אופנוע, אבל זה היה בכלל של אמיר.

פנינה תמנו: אני רוצה שייכתב שאנחנו נתחיל בזה, גברתי המנהלת.

<מהרטה ברוך רון: אני רוצה שייכתב שכשאנחנו עולים עד ירושלים כדי לדבר ושיהיה זמן גם לשמוע אותם.

<מהרטה ברוך רון: אתכם אנחנו יכולים לראות בכל מיני הזדמנויות.

פנינה תמנו: הגברת מהרטה, ככה זה בכנסת.

פנינה תמנו: אין לנו זמן.

<מהרטה ברוך רון: לא.

<מהרטה ברוך רון: אם את מזמינה אותנו, תקשיבי לנו בבקשה.

<מהרטה ברוך רון: תקשיבו לנו אם אתם מזמינים אותנו, לא באנו לשמוע אתכם.

פנינה תמנו: הגברת מהרטה, אם לא נוח לך את מוזמנת לצאת או שאני אוציא אותך.

<מהרטה ברוך רון: אני הוזמנתי לוועדה הזו כדי להשמיע.

<קריאה: היא הוזמנה בשביל לדבר.

פנינה תמנו: אז אני אומרת לך, אדוני, אנחנו מחליטים מי ידבר ומי לא.

פנינה תמנו: אני מנהלת את הישיבה הזו ואני כרגע סוגרת את הישיבה הזו אחרי שמנכ"לית האגודה הישראלית תאמר את דברה.

פנינה תמנו: מה לעשות, אלו הם החיים.

פנינה תמנו: מ-12:30 עד 14:30 זה דיון יחסית ארוך.

פנינה תמנו: יהיה לנו עוד דיון נוסף.

פנינה תמנו: גברתי, בבקשה בקצרה.

<זיוה מקונן-דגו: זיווה מקונן-דגו, מנכ"לית האגודה הישראלית למען יהודי אתיופיה.

<זיוה מקונן-דגו: תופעת הגזענות של שוטרים כלפי יוצאי אתיופיה קיימת מעל עשור ואנחנו נתקלים במקרים מזעזעים.

<זיוה מקונן-דגו: אני רוצה לתת שלוש דוגמאות שממחישות כמה חרדה בני הנוער הצעירים יוצאי אתיופיה חווים.

<זיוה מקונן-דגו: אנחנו מדברים על אנשים שבסופו של דבר אומרים ששמו קץ לחייהם, אבל הם מתים.

<זיוה מקונן-דגו: אנשים פה מתים ואנחנו מדברים על אנשים חיים.

<זיוה מקונן-דגו: ביום שלישי, ה-11 לנובמבר 2014, שבוע שעבר, למשפחת מולה בקריית גת מגיעים שוטרים ומבקשים אותו.

<זיוה מקונן-דגו: הבחור בן 34 מתייצב בתחנת המשטרה בקריית גת.

<זיוה מקונן-דגו: מעלים אותו לניידת משטרה.

<זיוה מקונן-דגו: הוא מגיע לשלוש תחנות משטרה עד מגרש הרוסים.

<זיוה מקונן-דגו: בשש לפנות בוקר מודיעים למשפחה שהבחור נמצא בתא שלו ללא רוח חיים.

פנינה תמנו: זה היה שבוע שעבר.

<זיוה מקונן-דגו: שבוע שעבר.

<זיוה מקונן-דגו: ביום חמישי התקיימה ההלוויה של הבחור.

<זיוה מקונן-דגו: בראשון לציון כשעשינו סיור, השר פגש - - -

פנינה תמנו: תודה רבה, אני מבקשת לסיים.

פנינה תמנו: את כל העדויות אנחנו נעביר למשטרה.

<זיוה מקונן-דגו: צעירים מתאמנים כדי להגן על עצמם כי לא יכולים לסבול אלימות של שוטרים.

<זיוה מקונן-דגו: בנתניה שכונה שלמה היתה בחרדות בגלל שבקטטה בין בני נוער נרצח בחור.

<זיוה מקונן-דגו: נערים ומשפחות היו בחרדות כי המשטרה נכנסה בית, בית, לכל בית אתיופי.

<זיוה מקונן-דגו: זה תופעות מזעזעות.

פנינה תמנו: תודה רבה, אנחנו סוגרים את הדיון.

<זיוה מקונן-דגו: לא יכול להיות שוועדת הפנים שמונה 12 חברי כנסת ובדיון כזה רק שניים מופיעים.

<קריאה: - - -אפשר לתת גם - - -בני נוער?

<קריאה: בפרט קטינים שהם בני נוער, בייחד בני נוער אתיופים אם אפשר לתת דגש גם, בבקשה?

פנינה תמנו: בוודאי, אנחנו נשמח שגם תירשמו מראש.

פנינה תמנו: ארגונים, תנועות נוער, מי שרוצה, בבקשה להירשם אצל מנהלת הוועדה כדי שתירשמו כדוברים.

פנינה תמנו: יש לנו רשימת דוברים.

פנינה תמנו: תודה.